title: Umberto Giordano

text: Umberto Giordano (28. elokuuta 1867 Foggia – 12. marraskuuta 1948 Milano) oli italialainen säveltäjä, jonka tunnetuimmat teokset ovat oopperoita.


title: Umberto Giordano

text: Giordano opiskeli Napolin konservatoriossa. Hän kirjoitti ensimmäisen oopperansa, "Marinan", sävellyskilpailuun. Tämän jälkeen Giordano kirjoitti "Mala vitan", verismo-oopperan työläisestä, joka vannoo auttavansa prostituoidun uuden elämän alkuun jos hänet parannetaan tuberkuloosistaan. Teos aiheutti skandaalinpoikasen esityksensä jälkeen Roomassa 1892. Giordano koetti seuraavassa teoksessaan "Regina diaz" (1894) romanttisempaa lähestymistapaa, mutta ooppera oli floppi - sen esitykset jäivät kahteen.


title: Umberto Giordano

text: Säveltäjä siirtyi Milanoon ja palasi verismoon, johon kuuluu myös hänen tunnetuin teoksensa, ranskalaisen runoilijan André Chénier'n elämään pohjautuva "Andrea Chénier". Vuoden 1898 "Fedora" oli niin ikään menestys ja sitä esitetään edelleen. Hänen myöhemmät teokset eivät ole yhtä tunnettuja, mutta niitäkin on silloin tällöin elvytetty uudelleen esitettäviksi.


title: Lineaarinen yhtälöryhmä

text: Lineaarinen yhtälöryhmä on nimensä mukaisesti yhtälöryhmä, joka koostuu tietystä määrästä lineaarisia yhtälöitä. "N":n muuttujan lineaarinen yhtälö on muotoa:


title: Lineaarinen yhtälöryhmä

text: Siis "m":n yhtälön "n":n muuttujan lineaarinen yhtälöryhmä on muotoa:


title: Lineaarinen yhtälöryhmä

text: Lineaarinen yhtälöryhmä voidaan esittää matriisimuodossa:


title: Lineaarinen yhtälöryhmä

text: jossa matriisi formula_4 on formula_5'-kerroinmatriisi, formula_6 on ratkaistava sarakevektori ja formula_7 yhtälöryhmän ratkaisuvektori.


title: Lineaarinen yhtälöryhmä

text: Lineaarista yhtälöryhmää kutsutaan homogeeniseksi, jos ratkaisuvektori on nollavektori eli formula_8.


title: Lineaarinen yhtälöryhmä

text: Voimme tulkita lineaarisen yhtälöryhmän myös formula_9:n formula_10-ulotteisen hypertason, jotka määräytyvät yhtälöistä, leikkaukseksi formula_11-ulotteisessa avaruudessa. Siis kolmen muuttujan kolmen yhtälön ratkaisu on kolmiulotteisessa avaruudessa sijaitseva kolmen tason leikkaus. Olettaen, että ratkaisuja on olemassa, on olemassa leikkaus ja samoin, jos on olemassa leikkaus, on olemassa ratkaisuja.


title: Lineaarinen yhtälöryhmä

text: Lineaarisella yhtälöryhmällä voi olla:Jos lineaarisella yhtälöryhmällä ei ole yhtään ratkaisua, sitä kutsutaan "inkonsistentiksi" tai "ristiriitaiseksi". Lineaarisen yhtälöryhmän ratkaisujen määrä voidaan aina luokitella johonkin näistä kolmesta ryhmästä, koska jos yhtälöllä on ratkaisuvektorit formula_12 ja formula_7, voidaan näistä muodostaa kolmas vektori, joka toteuttaa yhtälöt. Siis jos ratkaisuja on enemmän kuin yksi, niitä on äärettömän monta.


title: Lineaarinen yhtälöryhmä

text: Ratkaisujen määrää voi myös ennustaa tiedosta, mikä on muuttujien määrän ja yhtälöiden määrän välinen ero:Tämä perustuu siihen, että kun yhtälöitä on vähemmän kuin muuttujia, ovat yhtälöt inkonsistentteja tai yhtälön ratkaisussa joudutaan ilmaisemaan ratkaisut vapaiden muuttujien avulla, jolloin saadaan ääretön määrä ratkaisuja. Mutta jos yhtälöitä on enemmän kuin muuttujia, ratkaisujen lukumäärästä ei voi tehdä päätelmiä, koska osa yhtälöistä voi olla yhtäpitäviä keskenään.


title: Lineaarinen yhtälöryhmä

text: Yhtälöryhmän ratkaiseminen tapahtuu tavallisesti matriisimuodossa, koska se on helpommin implementoitavissa tietokonelaskentaan ja koska se on tiiviimpi ja kätevämpi kuin yhtälöryhmän standardi muoto.


title: Lineaarinen yhtälöryhmä

text: Saamme yhtälöryhmää vastaavan matriisimuodon (täydennetty matriisi) lisäämällä kerroinmatriisiin yhden sarakkeen perään, eli:


title: Lineaarinen yhtälöryhmä

text: Tämän matriisin ratkaisut ovat alkuperäisen lineaarisen yhtälöryhmän ratkaisut, ja kaikki laskutoimitukset, mitä voidaan tehdä lineaariselle yhtälöryhmälle, voidaan käsitellä matriisin alkeisrivitoimitusten avulla, joita ovat:Kun matriisille toimitetaan jokin yllä olevista operaatioista, sanotaan tulokseksi saadun matriisin olevan riviekvivalentti alkuperäisen matriisin kanssa ja sitä merkitään ~-merkillä. Merkkiä käytetään myös merkitsemään rivioperaatioita tehtäessä välivaiheita. Silloin sen yläpuolelle lisätään tehdyt rivioperaatioiden merkit. Rivioperaatioita merkitään kahdella tavalla, joista kumpikin on pätevä:Molemmat ilmaisevat: "Lisää rivi formula_18 kerrottuna vakiolla formula_19 riviin formula_20 ja laita se formula_20-riville". Samoin:merkitsee: "kerro rivi formula_18 vakiolla formula_19". Mainittakoot, että rivioperaatio voidaan aina kääntää, jolloin, jos matriisi formula_4 on riviekvivalentti formula_27:n kanssa, pätee sama toisin päin. Eli myös formula_27 on riviekvivalentti formula_4:n kanssa.


title: Lineaarinen yhtälöryhmä

text: Tulee havaita, että rivioperaatiot eivät muuta matriisin ratkaisuja ja siten voisi herätä ajatus pyrkiä saamaan matriisi muotoon:


title: Lineaarinen yhtälöryhmä

text: Tätä muotoa kutsutaan matriisin porrasmuodoksi (engl. "row echelon form"). Porrasmuotoisen matriisin jokaisen rivin ensimmäisen nollasta eroavan alkion alla on vain nollia, ja nollarivit ovat pohjalla. Tästä saadaan suoraan ratkaisut alkuperäiselle lineaariselle yhtälöryhmälle, koska tämän matriisin ratkaisujoukko on sama kuin alkuperäisellä matriisilla. Algoritmia, jolla matriisi saatetaan tähän muotoon, kutsutaan Gaussin eliminoinniksi. Sen perusideana on poistaa ensin ensimmäisestä sarakkeesta kaikki muut alkiot ja tehdä sama kaikille muille.


title: Lineaarinen yhtälöryhmä

text: Huomaa, että jos eliminoinnin aikana päädymme riviin formula_31, jossa formula_32, tulisi yhtälöryhmästä tuloksena formula_33, mikä on mahdotonta. Tällöin yhtälöryhmällä ei ole ollenkaan ratkaisuja eli yhtälöryhmä on inkonsistentti.


title: Lineaarinen yhtälöryhmä

text: Toisaalta voimme saada eliminoinnin aikana kokonaisen nollarivin, mikä ei tuota ristiriitaa, mutta yhtälöryhmälle emme saa yksikäsitteistä ratkaisua, koska emme saa viimeisestä yhtälöstä ensimmäistä viimeistä muuttujaa. Silloin joudumme ottamaan vapaan muuttujan ja päädymme äärettömään määrään ratkaisuja. Tästä muodosta on helpointa saada ratkaisut ja tehdä analyysiä ratkaisujen lukumäärästä, mutta joskus voidaan halutessa jatkaa matriisille toimitettuja rivioperaatioita niin, että päädytään muotoon:


title: Lineaarinen yhtälöryhmä

text: mistä saamme suoraan ratkaisut. Tätä muotoa matriisista kutsutaan sen rref-muodoksi. Matriisin rref-muodossa jokaisen rivin ensimmäinen nollasta eroava alkio on yksi, ja sen sarakkeessa kaikki muut arvot ovat nollia, ja nollarivit ovat pohjalla. Algoritmia, jolla pääsemme tähän muotoon ref-muodosta kutsutaan Jordanin eliminoinniksi, ja siten eliminointia, jolla pääsemme tähän muotoon alkuperäisestä matriisista, kutsutaan Gaussin–Jordanin -eliminoinniksi. Tämä eliminointi on kuitenkin useimmiten tarpeetonta, koska ratkaisujen määrä näkyy suoraan ja nopeammin ref-muodosta. Lisäksi rref-muodon rakentamiseen tarvitaan yleensä vähintään saman verran rivioperaatioita kuin porrasmuotoon pääsemiseksi, mikä tekee siitä tehottoman varsinkin tietokonelaskennassa.


title: Lineaarinen yhtälöryhmä

text: Teoreettisesti voimme kuitenkin todeta, että matriisin rref-muoto on yksilöllinen. Matriisin ref-muodosta on hyötyä myös determinantin määrityksessä, koska kolmiomatriisin, eli yhtä hyvin ref-muotoisen matriisin diagonaali-alkioiden tulo kertaa elementaarimatriisioperaatioiden vastaavien kerroinmatriisien determinantit, mikä on helppo määrittää.


title: Lineaarinen yhtälöryhmä

text: Teoreettiselta merkitykseltänsä mielenkiintoisia ratkaisumenetelmiä on muutamia, jotka alla:


title: Lineaarinen yhtälöryhmä

text: Algebrasta tutulla tavalla voimme ratkaista formula_35 kertomalla yhtälön puolittain "a". Samalla tavalla voimme ratkaista lineaarisen yhtälön matriisimuodosta formula_36. Kertomalla yhtälön puolittain (vasemmalta, matriiseista puhuttaessa on puoli määriteltävä) matriisin formula_4 käänteismatriisilla (olettaen tietysti, että se on olemassa) saamme:


title: Lineaarinen yhtälöryhmä

text: Tämä näyttää ihan kätevältä menetelmältä, jos unohdamme hetkeksi, että matriisi on kääntyvä, jos ja vain jos se ei ole singulaarinen ja kun se on neliömatriisi. Tätä ratkaisua voimme käyttää, jos formula_4 on neliömatriisi ja sen determinantti on nollasta eroava. Käänteismatriisin laskeminen on kuitenkin hidasta ja numeerisesti epätarkkaa. Käänteismatriisi on teoreettisesti hyödyllinen, helppo toteuttaa tietokoneella, ja sillä voi tarkistaa yhtälöryhmän ratkaisun.


title: Lineaarinen yhtälöryhmä

text: Laskemalla käänteismatriisi voidaan todistaa, että kun matriisi formula_4 on neliömatriisi ja ei-singulaarinen, ratkaisu saadaan kaavalla:


title: Lineaarinen yhtälöryhmä

text: missä matriisi formula_42 saadaan vaihtamalla formula_18:s sarake ratkaisuvektorilla formula_7. Tämä sääntö kärsii samoista puutteista kuin matriisin kääntämiseen perustuva laskukaava, joten se on tehoton ottaen huomioon, että formula_4:n determinantti vaatii jo itsessään matriisin saattamista porrasmuotoon, jolloin yhtälöryhmä voitaisiin ratkaista takaisinsijoitusten avulla.


title: Avaarin kieli

text: Avaarin kieli (avaariksi авар мацI, "avar macʼ" tai магIарул мацI, "maharul macʼ") on Venäjällä Dagestanissa sekä Azerbaidžanissa asuvien avaarien puhuma dagestanilainen kieli. Dagestanissa sillä on virallisen kielen asema.


title: Avaarin kieli

text: Avaarit asuvat Dagestanin vuoristoseudulla Gergebilin, Gumbetin, Gunibin, Hunzahin, Kazbekin, Šamilin, Tljaratan, Tšarodan ja Untsukulin piireissä. Buinakskin ja Kiziljurtin piireissä he muodostavat noin 70 % väestöstä, Levašin ja Hasavjurtin piireissä 30 % ja Kizljarin piirissä 20 %. Azerbaidžanissa avaareja on Dagestanin rajalla sijaitsevissa Balakənin ja Zaqatalan piireissä. Sivistyskielenään avaaria käyttävät myös Ahvahin, Botlihin, Tsumadan ja Tsuntan piireissä asuvat andilaisten ja tseziläisten kielten puhujat, artšit sekä Gunibin piirin Megebin kylän dargit.


title: Avaarin kieli

text: Vuoden 1989 väestönlaskennan mukaan Venäjällä oli 534 900 ja Azerbaidžanissa 43 100 avaarin puhujaa. Venäjän avaareista 97,7 % puhui äidinkielenään avaaria ja 1,6 % venäjää. Toisena kielenään venäjää puhui 65,3 %. Azerbaidžanissa 69 % avaareista osasi azeria ja 9,7 % venäjää.


title: Avaarin kieli

text: Venäjän vuoden 2002 väestölaskennassa rekisteröitiin 784 800 avaarin puhujaa, joista 741 800 asui Dagestanissa. Kansallisuudeltaan avaareista 94,6 % osaa avaaria ja 85,9 % venäjää. Tilastoa sekoittaa se, että avaareiksi on luettu myös andin, ahvahin, artšin, bagvalin, bežtan, botlihin, ginuhin, godoberin, gunzibin, hvaršin, karatan, tindin, tšamalin ja tsezin kielten puhujat. Osa Dagestanin avaareista puhuu myös kumykkia. Tasavallan koko väestöstä avaaria osaa 28,8 %.


title: Avaarin kieli

text: Vuoden 2010 väestönlaskennan mukaan Venäjällä on 715 300 avaarin puhujaa.


title: Avaarin kieli

text: Azerbaidžanissa avaareja arvioidaan nykyään olevan noin 65 000 henkeä ja Turkissa noin 10 000.


title: Avaarin kieli

text: Avaari kuuluu dagestanilaisten kielten avaarilaiseen eli avaarilais-andilais-tseziläiseen ryhmään, jonka sisällä se muodostaa erillisen haaran. Läheisimpiä sukukieliä ovat andilaiset kielet.


title: Avaarin kieli

text: Avaarien historiallista ydinaluetta ovat Avarskoje Koisu, Andijskoje Koisu ja Karakoisu -jokien laaksot, joista asutus levisi 1400–1700-luvuilla pohjoiseen, itään ja etelään. Lännessä avaareihin on osittain sulautunut pieniä andilaisia ja tseziläisiä kansoja. Kaukasian sodan jälkeen 1800-luvulla osa kansasta siirtyi Turkkiin.


title: Avaarin kieli

text: Kieli jakautuu pohjoiseen ja eteläiseen murreryhmään. Pohjoismurteisiin kuuluvat salatau, hunzah ja itämurre, eteläiseen ryhmään gid, antsuh, zakataly, karah, andalal, kahib ja kusur. Välittävä asema on batluhin murteella. Murteiden välillä on huomattavia eroja, eivätkä niiden puhujat aina ymmärrä toisiaan.


title: Avaarin kieli

text: Avaarien kirjakielenä toimi pitkään arabia. Avaarin kirjakieli perustuu pohjoismurteiden, lähinnä hunzahin pohjalta 1600–1800-luvuilla syntyneeseen yleiskieleen, joka tunnetaan nimellä "bolmats". Sitä käytettiin uskonnollisissa teoksissa, 1800–1900-luvun alun runoudessa ja kansanlauluissa. 1900-luvulla kirjakielen kehitykseen vaikuttivat voimakkaasti runoilijat Gamzat Tsadasa ja Rasul Gamzatov.


title: Avaarin kieli

text: 1700–1800-lukujen vaihteessa avaaria varten luotiin arabialaiseen kirjaimistoon perustunut kirjoitusjärjestelmä "adžami". Vuosina 1884–1917 sillä julkaistiin noin sata lähinnä uskonnollista teosta. 1860-luvulla painettiin muutamia kirjoja myös Pjotr Uslarin laatimalla kyrillisellä kirjaimistolla. Vuonna 1928 siirryttiin lisämerkeillä täydennettyyn latinalaiseen ja vuonna 1938 kyrilliseen aakkostoon. Venäjästä poikkeavia äänteitä merkitään muiden kaukasialaisten kielten tavoin lisämerkillä Ӏ ("palotška") sekä erilaisten kirjainyhdistelmien avulla.


title: Avaarin kieli

text:
"Avaarin kirjaimisto"
Vuonna 1994 hyväksytyn Dagestanin perustuslain mukaan avaarilla on virallisen kielen asema venäjän ja tasavallan muiden kielten rinnalla. Kielellä julkaistaan oppikirjoja, lasten- ja kaunokirjallisuutta sekä jonkin verran myös uskonnollista ja tietokirjallisuutta. Vuonna 2008 avaariksi ilmestyi 15 kirjanimekettä yhteensä 105 000 kappaleen painoksena.


title: Avaarin kieli

text: Kouluissa avaaria käytetään opetuskielenä luokilla 1–4. Ylemmillä luokilla sitä opetetaan aineena. Vuonna 1995 avaariksi ilmestyi päivälehti "Hakikat", 20 paikallislehteä, kulttuurilehti "Gudulli", naistenlehti "Dagistanalul čužu gadam", lastenlehti "Lačen" ja uskonnollinen aikakauslehti "Imamat". Kieltä käytetään myös radiossa ja televisiossa. Mahatškalassa on avaarinkielinen teatteri. Avaarien asuttamissa piireissä kieli toimii myös paikallishallinnon kielenä.


title: Avaarin kieli

text: Avaarin asema kieliyhteisön kommunikaatiovälineenä on vahva ja kirjakielen käyttöala melko laaja. Äidinkieltä arvostetaan ja kansallinen itsetunto on vankka. Avaarin kieltä pidetään varsin elinvoimaisena.


title: Avarian kaanikunta

text: Avarian kaanikunta oli Dagestanin keskiosassa 1100-luvun lopusta 1800-luvulle saakka sijainnut feodaalivaltio. Sen keskuspaikkana toimi Hunzahin kylä. Avaarit kutsuivat valtiota "Hunzahin kaanikunnaksi".


title: Avarian kaanikunta

text: Kaanikunta syntyi varhaiskeskiaikaisen Seririn kuningaskunnan tilalle. 1500-luvulta lähtien se oli yksi Dagestanin voimakkaimmista valtioista. Kuuluisin hallitsija oli vuonna 1634 kuollut Umma-kaani, jonka valta ulottui Carin ja Balakənin alueelle nykyisen Azerbaidžanin luoteisosaan. Hänen aikanaan laadittiin kaanikunnan lakikokoelma. Maassa ei ollut yhtenäistä hallintojärjestelmää, vaan kaani ratkaisi itse kaikki sisäiset ja ulkoiset kysymykset sekä toimi myös tuomarina.


title: Avarian kaanikunta

text: 1700-luvulla Avarian kaanit tekivät jatkuvia ryöstöretkiä Taka-Kaukasiaan. Vuosina 1776–1801 hallinneen Umma-kaani II:n aikana Širvanin, Şəkin, Quban, Bakun ja Derbentin kaanit, Georgian kuningas Erekle II sekä turkkilaisten asettama Akhaltsikhen pašša maksoivat hänelle veroa turvatakseen alueensa. Venäläiset löivät Umma II:n joukot Iorijoen rannalla vuonna 1800. Hänen seuraajansa Sultan-Ahmed vannoi vuonna 1803 uskollisuudenvalan Venäjän keisarikunnalle.


title: Avarian kaanikunta

text: Venäjän Kaukasian-armeijan komentajan Aleksei Jermolovin kovaotteinen politiikka nostatti vuonna 1818 Dagestanin hallitsijat Sultan-Ahmedin johtamaan kapinaan, joka kukistettiin verisesti. Jermolov asetti kaaniksi Sultan-Ahmedin serkun Surhain. Hunzahin vallannut imaami Gamzat-bek surmasi hänet perheineen Kaukasian sodan aikana vuonna 1834. Šamilin johtaman Dagestanin ja Tšetšenian imaamikunnan kukistuttua vuonna 1859 venäläiset perustivat kaanikunnan uudelleen ja nimittivät sen hallitsijaksi entisten kaanien sukulaisen Ibrahimin. Kaanikunta lakkautettiin vuonna 1864 ja sen alueesta muodostettiin Avarian piirikunta.


title: Avarian kaanikunta

text: Nykyään Avaria-nimitystä käytetään avaarien ja heidän sukukansojensa asuttamasta Dagestanin vuoristoseudusta. Vastaava avaarinkielinen nimitys on "Avaristan" (Аваристан).


title: Arbeit macht frei

text: Arbeit macht frei on saksankielinen fraasi, joka merkitsee ”työ vapauttaa” tai ”työ tuo vapauden” (kirjaimellisesti ”työ tekee vapaaksi”). Se on mahdollisesti johdettu Raamatusta: ”Totuus tekee teistä vapaita”. Protestanttisen työetiikan myötä lauseesta kehittyi saksalaisten ja sveitsiläisten talonpoikien sanonta. Nykyään se on tunnettu ennen kaikkea natsiaikaisten keskitysleirien sisäänkäyntien iskulauseena.


title: Arbeit macht frei

text: Vuonna 1872 saksalainen kirjailija Lorenz Diefenbach käytti sanontaa romaanin nimenä, minkä vuoksi lause tuli tunnetuksi Saksan nationalistipiireissä. Weimarin hallitus käytti sitä työttömyysohjelmansa tunnuslauseena vuonna 1928. Sanonnan käyttöä jatkoi Saksan kansallissosialistinen työväenpuolue noustuaan valtaan vuonna 1933.


title: Arbeit macht frei

text: Lause ”Arbeit macht frei” on nykyään etupäässä tunnettu natsien keskitysleireistä, mistä johtuu sen saama erittäin kielteinen sävy. Iskulause sijoitettiin yleensä leirin pääportille, joko halveksunnan osoituksena juutalaista kulttuuria kohtaan, ironisena pilana tai vankien työmoraalin kohottajana. Historioitsija Harold Marcuse jäljittää käytännön Theodor Eickeen, Dachaun keskitysleirin komentajaan, joka tiettävästi ensimmäisenä määräsi moton näin käytettäväksi.


title: Arbeit macht frei

text: Auschwitzin keskitysleirin ensimmäinen komendantti Rudolf Höss kuvaili vankilassa vuonna 1946 kirjoittamassaan omaelämäkerrassa "Auschwitzin komendantti" henkilökohtaista tulkintaansa lauseesta. Moton voi ymmärtää osana keskitysleirin ”kasvatustavoitetta” samalla tavalla kuin Heinrich Himmlerin ”kuuliaisuus, ahkeruus, rehellisyys, järjestys, siisteys, raittius, totuudenmukaisuus, uhrautuvaisuus ja rakkaus isänmaahan”. Nämä sanat oli kirjoitettu suurin kirjaimin ainakin Dachaun, Sachsenhausenin, Neuengammen ja mahdollisesti myös Buchenwaldin sekä Auschwitzin rakennusten seiniin tai katoille. Kirjoituksia ei ole säästynyt muuten kuin valokuvina.


title: Arbeit macht frei

text: Iskulauseen ”Arbeit macht frei” voi yhä nähdä Dachaun, Gross-Rosenin, Sachsenhausenin ja Theresienstadtin keskitysleirien pääporteissa. Buchenwaldin keskitysleirissä käytettiin poikkeuksellisesti fraasia ”Jedem das Seine” (), joka on lainaus Raamatusta ( II Aikakirja 6:30, 1 Kun 8:39).


title: Arbeit macht frei

text: Auschwitzin Arbeit macht frei -kyltti katosi joulukuussa 2009. Kyltti oli ruuvattu irti toisesta päästä ja revitty irti toisesta. Palasiksi katkottuna se löydettiin Pohjois-Puolasta kolme päivää myöhemmin.


title: THL

text: Lyhenne THL voi tarkoittaa seuraavia:


title: Suomen Lehtiyhtymä

text: Suomen Lehtiyhtymä oli Keskisuomalaisen omistama sanomalehtitalo. Sen perustaja ja aiempi omistaja on keravalainen yrittäjä ja kansanedustaja Eero Lehti. Lehtiyhtymä vaihtoi nimensä elokuussa 2005 Keski-Uusimaa konsernista Suomen Lehtiyhtymäksi ja yhtiöitti kaupunki- ja tilattavat lehtensä 2009 SLY-Kaupunkilehdet Oy:ksi ja SLY-Paikallislehdet Oy:ksi. Suomen Lehtiyhtymän omistuksessa oli lukuisia ilmaisjakelu- ja tilattavia lehtiä ympäri Suomen. Yhtymä omisti viisi lehtipainoa Tuusulassa, Riihimäellä, Lohjalla, Porvoossa ja Hämeenlinnassa.


title: Suomen Lehtiyhtymä

text: Suomen Lehtiyhtymä siirtyi Keskisuomalaisen omistukseen maaliskuussa 2013 noin 26,1 miljoonalla eurolla. Kaupassa Keskisuomalaiselle siirtyi 95 prosenttia Lehtiyhtymän osakkeista. Myös kolmella vähemmistöomistajalla olleista 3,5 prosentista osakkeita on tehty kaupat 26.3.2013.


title: Suomen Lehtiyhtymä

text: Suomen Lehtiyhtymä alkoi muodostua, kun vuoden 1979 alussa Eero Lehti ja silloinen toimitusjohtaja Jukka Virta ostivat enemmistön Keski-Uusimaa-lehtiyhtiöstä ja alkoivat alalle silloin epätyypilliseen tapaan laajentua hankkimalla omistukseensa muita alueen pieniä tilattavia ja ilmaisjakelulehtiä. Syksyllä 2004 Keski-Uusimaa osti ulkomaisen sijoitusyhtiön käsiin päätyneen, Kai Mäkelän ja Kai Öhmanin 1992 perustaman Jantonin sen omistamaa City-lehteä lukuun ottamatta. Yhtiön toiminta päättyi vuoden 2014 lopussa, jolloin Suomen Lehtiyhtymä yhdistettiin Etelä-Suomen Mediaan.


title: Ostrava

text: Ostrava () on Tšekin kolmanneksi suurin kaupunki ja Määrin-Sleesian läänin keskus. Vuonna 2009 Ostravassa oli 307 767 asukasta. Kaupunki kuului Itävaltaan vuoteen 1918 ja Saksaan vuosina 1939–1945, mihin asti kaupunki tunnettiin nimellä Mährisch Ostrau ("Moravská Ostrava").


title: Ostrava

text:
Kaupunki toimii maan raskaan metalliteollisuuden
keskuksena, siellä on muun muassa öljynjalostusta ja kivihiiliesiintymiä. Ostravassa pidetään yleisurheilun GP-kilpailut vuosittain.


title: Ostrava

text:
Ostrava perustettiin vuonna 1267. Se säilyi pienenä käsityöläiskaupunkina 1700-luvulle saakka.
Vuonna 1763 alueelta löytyi suuri kivihiiliesiintymä, joka johti kaupungin teollistumiseen ja nopeaan laajentumiseen. Toisen maailmansodan aikana kaupunki toimi sotateollisuuden keskuksena ja joutui jatkuvien pommitusten kohteeksi.


title: Ostrava

text: Vuonna 1958 kaupungissa avattiin suuri terästehdas, joka on nykyisin Arcelor Mittalin omistuksessa.


title: Panamax

text: Panamax-tyyppiseksi kutsutaan laivaa, joka on kooltaan sellainen, että se mahtuu kulkemaan Panaman kanavan suluista. Laivan suurimman koon määrää sulkukammioiden koko ja kanavan syvyys. Koska Panaman kanava on paljon käytetty laivareitti, ovat Panamax-säännöt merkittävä tekijä laivojen suunnittelussa. Monet alukset rakennetaan tarkalleen suurimpaan sallittuun kokoon.


title: Panamax

text: Panamax-mitat määräytyvät ensisijaisesti kanavan sulkukammioiden koon mukaan. Jokainen kammio on 320,0 metriä pitkä, 33,53 metriä leveä ja 25,9 metriä syvä. Käytettävissä olevan tilan pituus sulkukammiossa on 304,8 metriä. Balboassa oleva Americas-silta määrää aluksen suurimman mahdollisen kokonaiskorkeuden. Sen vapaa korkeus vedenpinnasta on keskijänteen kohdalla 61,3 metriä nousuveden aikaan.


title: Panamax

text: Panaman kanavan kautta kulkevien alusten suurimmat sallitut mitat ovatSallittua mittaa korkeammat laivat , enintään 62,5 m:n korkeuteen asti, saavat kulkea kanavassa kunhan alittavat Americas-sillan vuoroveden ollessa matalalla. Myös laivojen, joiden leveys on korkeintaan 32,61 m sallitaan kulkea kanavassa, jos niiden syväys on tiettyjen ehtojen mukainen. Lisäksi voidaan erikoisluvalla sallia pituudeltaan ja leveydeltään ylisuurten alusten kulku, kun mitan ylitys on sulkukammion seiniä korkeammalla. Gatún järven veden ollessa poikkeuksellisen matalalla Panaman kanavahallinto ("ACP, Autoridad del Canal de Panamá") voi rajoittaa suurinta sallittua syväystä.


title: Panamax

text: Panamax-säännöissä on määräyksiä myös kiinnitysvarusteista, koska laivoja hinataan suluissa kanavan molemmilla sivuilla kulkevilla vetureilla (englanniksi virallisesti "locomotive", epävirallisesti "mule"). Lisäksi vaaditaan että komentosillalta näkee vedenpinnan pisteessä, joka on aluksen keulasta aluksen pituuden verran edempänä.


title: Panamax

text: Panamax on edelleen merkittävä tekijä laivojen suunnittelussa. Lukuisat laivat rakennetaan tarkalleen sen sallimiin mittoihin, jotta alus voi kuljettaa suurimman mahdollisen lastin.


title: Panamax

text: Post Panamax -laivoiksi kutsutaan laivoja, joiden mitat ovat sallittuja suuremmat. Tällainen alus ei siis voi kulkea Panaman kanavassa. Monet konttilaivat ja tankkilaivat kuuluvat tähän ryhmään. Myös Yhdysvaltain laivaston suurimpien alusten on mahdotonta sopia kanavan sulkuihin. Monet uudet loistoristeilijät ovat myös liian suuria Panaman kanavaan


title: Panamax

text: Sub Panamax -nimitystä käytetään joskus edellisen vastakohtana. Sillä tarkoitetaan Panamax-säännöt täyttävää alusta.


title: Panamax

text: Panaman kanavan sulkujen suurentamista on ehdoteltu 1940-luvulta lähtien helpottamaan ruuhkia ja mahdollistamaan suurempien laivojen kulun. 2006 Panaman hallitus on hyväksynyt kanavan laajennussuunnitelman.


title: Panamax

text: Artikkeli pohjautuu Panaman kanavahallinnon antamiin määräyksiin. Nämä englanninkieliset 60-sivuiset määräykset löytyvät osoitteesta http://www.pancanal.com/eng/maritime/notices/n01-05.pdf


title: Saimax

text: Saimax-nimitystä käytetään laivasta, joka mahtuu kulkemaan Saimaan kanavan suluista. Laivan suurin koko määräytyy sulkukammioiden koon ja kanavan syvyyden perusteella. Saimax-termin otti käyttöön Stora Enson logistiikkajohtaja Antti Vehviläinen. Tämän termin esikuvana on merenkulussa yleisesti käytetty Panamax-luokittelu, jolla tarkoitetaan laivaa, joka voi kulkea Panaman kanavassa. Vanhimmat Saimaan kanavan sulkujen mittojen mukaan rakennetut alukset ovat 1900-luvun alusta. Näistä Saimaan tervahöyryistä ei vain käytetty tyyliltään kansainvälistä Saimax-nimitystä.


title: Saimax

text: Merenkulkulaitos antaa määräyksiä siitä millaiset vaatimukset Saimaan kanavaa käyttävien alusten ja puutavaralauttojen tulee täyttää. Alusten enimmäismitat ovat seuraavat:Jos aluksen mitat ylittävät sallitut mitat jonkin verran, niin alukselle voidaan myöntää lupa kanavassa kulkemiseen. Tällöin tutkitaan soveltuuko alus tai sen poikkeuksellinen kuorma muuten kanavaliikenteeseen.


title: Saimax

text: Myös alusten varusteista on annettu määräyksiä. Esimerkiksi lepuuttajia tulee olla riittävän monta. Kauppa-alusten valonheittimistä annetaan myös määräyksiä. Näissä aluksissa tulee olla myös AIS-laite ja kaksi VHF-puhelinta.


title: Seawaymax

text: Seawaymax-nimitystä käytetään laivoista, jotka mahtuvat kulkemaan St. Lawrence -laivareitillä olevista suluista. Laiva saa olla enintään 226 metrin pituinen, 24 metriä leveä ja syväykseltään 7,9 metriä. Suuremmat rahtilaivat voivat kulkea kyllä kulkea Pohjois-Amerikan Suurilla järvillä, mutta ne eivät pääse Atlantin valtamerelle. Useimmat alueella käytettävistä uusista aluksista rakennetaan näiden mittojen mukaan, jotta niitä voidaan käyttää monipuolisesti.


title: Suezmax

text: Suezmax-nimitystä käytetään laivoista, jotka mahtuvat kulkemaan Suezin kanavassa. Kanavan läpi voivat kulkea vain alukset, joiden syväys on alle 20,1 metriä ja korkeus enintään 68 metriä. Monet öljyä kuljettavat supertankkerit joutuvat suuren syväyksensä vuoksi kiertämään siksi Afrikan ympäri. Kanavassa kulkevien alusten korkeutta rajoittava silta valmistui vuonna 2001. Kulkusyvyys kasvoi nykyiseen vuonna 2009 aikaisemmasta 18 metristä.


title: Victoria de los Ángeles

text: Victoria de los Angeles (1. marraskuuta 1923 – 15. tammikuuta 2005, katalaaniksi Victòria dels Àngels) oli katalonialainen sopraano ja oopperalaulaja. Hänen lyyrinen sopraanonsa oli tunnettu kauneudestaan. De los Angelesin tunnetuimpia rooleja olivat Rossinin "Sevillan parturin Rosina" ja Puccinin "La bohèmen Mimi". De los Angelesilla oli upean lauluäänensä lisäksi vahva lavakarisma. Hän oli myös alan ihmisten keskuudessa hyvin pidetty.


title: Victoria de los Ángeles

text: Eräs de los Angeleksen tunnetuimpia levytyksiä on vuonna 1958 äänitetty Heitor Villa-Lobosin itsensä johtama "Bachianas Brasileiras" "L'Orchestre National de la Radiodiffusion Francaisen" kanssa.


title: Pumppauslemma

text: Pumppauslemma on keino osoittaa jokin formaali kieli epäsäännölliseksi. Koska kaikki säännölliset kielet ovat tunnistettavissa äärellisillä automaateilla, on kyseisten automaattien pakko sisältää jokin itseään toistava osa. Pumppauslemma perustuu tähän ajatukseen, mutta sillä ei kuitenkaan voida todistaa mitään kieltä säännölliseksi.


title: Pumppauslemma

text: Pumppauslemma voidaan formalisoida seuraavasti: Jos kieli formula_1 on säännöllinen, on olemassa formula_2 siten, että mikä tahansa formula_3, joka kuuluu kieleen formula_1, missä formula_5, voidaan kirjoittaa muotoon formula_6 siten, että formula_7, formula_8 ja formula_9 kuuluu kieleen formula_1 kaikilla formula_11.


title: Pumppauslemma

text: Esimerkiksi kieli formula_12 voidaan todistaa epäsäännölliseksi olettamalla, että kieli on säännöllinen, eli pumppauslemma on voimassa. Valitaan formula_13, jolloin formula_14, koska formula_2, joten formula_3 voidaan jakaa osiin (kun formula_6), siten että formula_7, formula_8.


title: Pumppauslemma

text: Valitaan formula_20, formula_21 ja formula_22, missä formula_23, formula_24 ja pumpataan formula_25 kertaa, eli formula_26. Tällöin saadaan merkkijono formula_27 ja koska formula_24, tämä merkkijono ei selvästikään kuulu kieleen formula_1. Päädyttiin ristiriitaan, joten oletus oli virheellinen. Siispä kieli formula_1 on saatu osoitettua epäsäännölliseksi.


title: Memnon (sotilas)

text: Memnon (noin 380 eaa. – 333 eaa.) oli rodoslainen sotilas, joka johti kreikkalaisia palkkasotilaita, jotka olivat Persian kuninkaan Dareios III:n alaisena. Hän johti joukkojaan, kun Aleksanteri Suuri hyökkäsi Persiaan vuonna 334 eaa.


title: Memnon (sotilas)

text: Memnonin ura alkoi hänen veljensä Mentorin alaisena. Mentorista oli tullut persialaisten joukkojen ylipäällikkö lännessä ja hän oli mennyt naimisiin satraappi Artabazoksen tyttären Barsinen kanssa. Artabazos meni myös naimisiin veljesten erään siskon kanssa. Kun Artabazos alkoi kapinoida Artakserkses III:tta vastaan, asettuivat veljekset hänen puolelleen. Artabazos kuitenkin kukistettiin ja Memnon pakeni Makedoniaan kuningas Filippos II:n hoviin. Artakserkses kuitenkin armahti Mentorin ja pian myös Memnon sai palata. Kun Mentor kuoli vuonna 340 eaa., meni Memnon naimisiin Barsinen kanssa. Artakserkses ei kuitenkaan uskaltanut nimittää Memnonia ylipäälliköksi.


title: Memnon (sotilas)

text: Vuonna 336 eaa. Filippos lähetti Parmenionin Vähään-Aasiaan tekemään esivalmisteluja Filippoksen suurelle hyökkäykselle Persian valtakuntaa vastaan. Memnon kukisti kuitenkin Parmenionin Magnesian lähettyvillä.


title: Memnon (sotilas)

text: Vuonna 334 eaa. Filippoksen poika Aleksanteri aloitti sotaretkensä Persian valtakuntaa vastaan. Memnon uskoi, etteivät persialaiset pystyisi voittamaan makedonialaisia taistelussa ja yrittikin suostutella toisia persialaisia päällikköjä käyttämään mieluummin poltetun maan taktiikkaa. Näin ei kuitenkaan käynyt ja Aleksanteri kukisti persialaiset satraapit Granikosjoen taistelussa.


title: Memnon (sotilas)

text: Granikoksen jälkeen Dareios III nimitti Memnonin ylipäälliköksi ja lähetti Persian laivaston Aigeianmerelle. Aleksanteri valloitti Vähän-Aasian länsirannan, mutta Memnon piti hyvin linnoitetun Halikarnassoksen hallussaan. Aleksanteri päätti alkaa piirittää kaupunkia. Halikarnassoksen piirityksessä makedonialaiset menettivät monia sotilaita, ja kun he lopulta saivat kaupungin vallattua, pääsivät persialaiset pakenemaan meritse ilman merkittäviä tappioita.


title: Memnon (sotilas)

text: Halikarnassoksen menetyksen jälkeen Memnonin tarkoitus oli vallata Aigeianmeren saaristo ja edetä Hellespontille asti. Hän yritti myös saada Spartan kuninkaan Agiksen hyökkäämään Makedoniaa vastaan. Jos hän olisi onnistunut, olisi Aleksanterin ollut pakko luopua hyökkäyksestään ja palata Makedoniaan. Aleksanterin onneksi Memnon kuitenkin menehtyi elokuussa 333 eaa.


title: Memnon (sotilas)

text: Memnonin vaimosta Barsinesta tuli myöhemmin Aleksanteri Suuren rakastajatar ja he saivat vuonna 327 eaa. pojan, Herakleen.


title: Luettelo natsien keskitysleireistä

text: Seuraavassa on lueteltu saksalaisten perustamat keskitysleirit toisen maailmansodan aikana. Tuhoamisleirit on merkitty vaaleanpunaisella, muuntyyppiset suuret keskitysleirit sinisellä.


title: Luettelo natsien keskitysleireistä

text: Saksassa oli perustettu jo 1930-luvulla keskitysleirejä kansallissosialistisen työväenpuolueen poliittisten vastustajien internointia varten. Vaikka kaikilla leireillä kuoli vankeja, tuhoamistehokkuudeltaan suurimmat tuhoamisleirit olivat erityisasemassa vankien tuhoamisessa. Puolasta tuli merkittävä alue tuhoamisleiritoiminnalle.


title: Alexandre Daigle

text: Alexandre Daigle (s. 7. helmikuuta 1975 Montreal, Quebec) on kanadalainen jääkiekkoilija, pelipaikaltaan oikea laitahyökkääjä.


title: Alexandre Daigle

text: Daiglea pidettiin 1990-luvun alussa yhtenä sukupolvensa lahjakkaimmista jääkiekkoilijoista, monet vertasivat häntä jopa lajin suurimpaan tähteen Wayne Gretzkyyn. Pelatessaan LHJMQ-liigassa hän keräsi kahdella Victoriaville Tigresissä pelaamallaan kaudella huimat tehot, kaudella 1991–1992 110 pistettä 66 ottelussa (35 maalia ja 75 syöttöpistettä) ja kaudella 1992–1993 137 pistettä 53 ottelussa (45 maalia ja 92 syöttöpistettä). Vuoden 1993 uusien pelaajien varaustilaisuudessa Ottawa Senators varasi Daiglen odotusten mukaisesti koko pelaajana ja teki pian hänen kanssaan sopimuksen, joka toi tälle jääkiekkohistorian suurimman tulokaspelaajalle annetun palkan. Muutamaa vuotta myöhemmin NHL:ssä asetettiin katto sille, miten suuren palkan tulokaspelaaja voi saada pitkälti juuri Daiglen tapauksen vuoksi.


title: Alexandre Daigle

text: Daigle ei kuitenkaan lopulta täyttänyt häneen asetettuja suuria odotuksia, vaan hän joutui seurassaan venäläisen keskushyökkääjän Aleksei Jašinin varjoon ja häntä arvosteltiin julkisuudessa usein yrityksen ja motivaation puutteesta. Pisteiden valossa parhaina Senators-kausinaan, 1993–1994 ja 1996–1997, hän teki 51 pistettä kummallakin. Neljän ja puolen kauden jälkeen, tammikuussa 1998, Senators kauppasi Daiglen Philadelphia Flyersiin vaihdossa Václav Prospaliin, Pat Fallooniin ja toisen kierroksen varausvuoroon saman vuoden varaustilaisuudessa. Daigle teki Flyersissa kauden 1997–1998 lopussa kohtalaisen hyvät tehot, 26 pistettä 37 ottelussa, mutta seuraavalla kaudella hän pelasi heikohkosti tehden kauden alussa vain viisi pistettä 31 ottelussa. Flyers kauppasikin Daiglen tammikuussa 1999 Edmonton Oilersiin vaihdossa Andrei Kovalenkoon; Oilers kauppasi hänet kuitenkin jo samana päivänä Tampa Bay Lightningiin vaihdossa Aleksandr Selivanoviin. Daigle pelasi Lightningissa vain kevään 1999 ja seura kauppasi hänet syksyllä 1999 New York Rangersiin. Hän pelasi Rangersissa ja sen farmiseurassa Hartford Wolf Packissa yhden kauden, mutta päätti sen jälkeen lopettaa uransa pyrkiessään luomaan uraa näyttelijänä. Kun ura Hollywoodissa ei lopulta toteutunut, hän päätti palata jääkiekon pariin ja teki lokakuussa 2002 sopimuksen Pittsburgh Penguinsin kanssa.


title: Alexandre Daigle

text: Daigle pelasi Penguinsissa yhden kauden, sen jälkeen hän teki syksyllä 2003 vapaana pelaajana sopimuksen Minnesota Wildin kanssa. Wildissa hän sai ensimmäisellä kaudellaan enemmän vastuuta kuin vuosiin ja oli kaudella 2003–2004 seuran paras pistemies tehtyään 51 pistettä (20 maalia ja 31 syöttöpistettä) 78 ottelussa. Työsulun jälkeisellä kaudella 2005–2006 Daigle pelasi alkukauden Wildin ykkösmiehistössä, mutta maaliskuussa 2006 Wild lähetti hänet farmiseuraansa Houston Aerosiin AHL:ään, josta hän siirtyi pian lainaan Manchester Monarchsiin. Toukokuussa 2006 Daigle siirtyi kaksivuotisella sopimuksella sveitsiläisseura HC Davosiin. Kaudella 2009–2010 hän pelasi Davosin lisäksi Fribourg-Gottéronissa ja SCL Tigersissa.


title: Muse

text: Muse on brittiläinen rockyhtye, joka on perustettu vuonna 1994 Teignmouthissa, Lounais-Englannissa. Yhtyeessä on kolme jäsentä: Matthew Bellamy (laulu, kitara, koskettimet), Chris Wolstenholme (basso, taustalaulu) ja Dominic Howard (rummut ja lyömäsoittimet). Vuonna 2006, neljännen albuminsa julkaisun jälkeen yhtyeen keikkakokoonpanoon on liittynyt myös live-esiintymisiin kosketinsoittaja Morgan Nicholls. Bellamy on päälauluntekijä ja yhtyeen kantava voima, tosin osa yhtyeen uudemmasta materiaalista on nimetty myös Wolstenholmen ja Howardin nimiin.


title: Muse

text: Musen musiikissa voi kuulla vaikutteita The Vervestä ja Queenista, mutta heitä inspiroivat alussa yhdysvaltalaiset grungeyhtyeet kuten Nirvana, Pearl Jam ja Soundgarden. Yhtye on myynyt yli 18 miljoonaa albumia maailmanlaajuisesti.


title: Muse

text: Muse on vieraillut Suomessa monta kertaa, ensimmäisen kerran vuonna 2000 Tavastialla. Sen jälkeen keväällä 2002 Nosturissa ja myöhemmin samana vuonna Ilosaarirockissa, kaksi keikkaa Nosturissa vuonna 2003, 2007 Helsingin jäähallilla, -kiertueensa aikana lokakuussa 2009 Hartwall-areenalla ja heinäkuussa 2010 Kaisaniemen puistossa. The 2nd Law World Tourin aikana he esiintyivät 2012 Hartwall-areenalla ja 27. heinäkuuta 2013 Helsingin Olympistadionilla. Vuonna 2015 Muse vieraili Seinäjoella Provinssirockissa ja viimeksi yhtye on esiintynyt Suomessa 14. kesäkuuta 2016 Hartwall Arenalla osana Drones World Touria.


title: Muse

text: Vuonna 2012 Muse kantoi olympiasoihdun kotikaupunkinsa Teignmouthin läpi. Muse teki myös olympialaisten virallisen kappaleen, Survivalin albumilta The 2nd Law.


title: Muse

text: Musen jäsenet soittivat eri yhtyeissä ollessaan Teignmouth Community Collegessa ja Coombeshead Collegessa 1990-luvun alussa. Musen muotoutuminen alkoi, kun Matthew Bellamy pääsi kitaristin rooliin Dominic Howardin yhtyeessä. He pyysivät Chris Wolstenholmea, silloista rumpalia, opettelemaan bassokitaran soittoa, ja Wolstenholme suostuikin ottamaan bassokitaratunteja.


title: Muse

text: Vuonna 1994 Rocket Baby Dolls -nimellä toiminut yhtye voitti paikallisen bändikilpailun, tuhoten esityksessään samalla myös soittimensa. Kilpailun jälkeen kolmikko päätti luopua yliopistopaikasta, erota töistä, muuttaa yhtyeen nimen Museksi ja muuttaa pois Teignmouthista.


title: Muse

text: Muutaman vuoden fanipohjan rakentamisen jälkeen Muse soitti ensimmäiset keikkansa Lontoossa ja Manchesterissa. Yhtye piti merkittävän tapaamisen Sawmills Studiosin omistajan, Dennis Smithin, kanssa Cornwallissa.


title: Muse

text: Tapaaminen johti yhtyeen ensimmäisiin kunnon levytyksiin ja ensimmäisen EP:n julkaisuun, jonka kannen suunnitteli Howard. Yhtyeen toinen EP, "Muscle Museum EP", saavutti kolmannen sijan indie-singlelistalla ja sai huomiota brittiläiseltä radiotoimittaja Steve Lamacqilta ja brittiläiseltä musiikkijulkaisu "New Musical Expressiltä". Dennis Smith esitteli Musen Safta Jafferylle, jonka kanssa hän oli aiemmin aloittanut levy-yhtiö Taste Median. Muse allekirjoitti sopimuksen Smithin ja Jafferyn kanssa ja julkaisi ensimmäiset kolme albumiaan Taste Median kanssa: "Showbiz", "Origin of Symmetry" ja "Absolution".


title: Muse

text: Toisen EP:n suosiosta huolimatta brittiläiset levy-yhtiöt eivät ottaneet Musea vastaan. New Yorkin CMJ-musiikkifestivaalin jälkeen amerikkalainen levy-yhtiö lennätti yhtyeen Los Angelesiin esittelyyn. Tämän matkan aikana, 24. joulukuuta 1998, Muse allekirjoitti sopimuksen Maverick Recordsin kanssa. Yhdysvalloista palaamisen jälkeen Taste Media järjesti Muselle sopimuksia useiden levyjulkaisijoiden kanssa Euroopassa ja Australiassa, jotta yhtye voisi säilyttää uransa hallinnan yksittäisissä maissa.


title: Muse

text: John Leckieta pyydettiin tuottamaan yhtyeen ensimmäinen albumi, "Showbiz". Albumi esitteli Musen pehmeämmän puolen, ja sanoitukset ottivat kantaa vaikeuksiin, joita he olivat kohdanneet aloitellessaan yhtyettä Teignmouthissa. Albumin julkaisun jälkeen Muse sai lämmittelypaikkoja Red Hot Chili Peppersin ja Foo Fightersin keikoilla Yhdysvalloissa. Vuosina 1999 ja 2000 Muse esiintyi suurilla musiikkifestivaaleilla Euroopassa ja keikoilla Australiassa.


title: Muse

text: Toisen albumin, "Origin of Symmetryn", luomisen aikana yhtye kokeili muitakin soittimia, kuten kirkkourkuja, mellotronia ja laajennettua rumpusettiä. Albumilla esiteltiin enemmän Bellamyn korkeaa lauluääntä, arpeggiotyylillä soitettua kitaraa ja pianon soittoa. Bellamy kertoo kitaravaikutteiden tulleen Jimi Hendrixiltä ja Tom Morellolta, joista jälkimmäinen näkyy "Origin of Symmetryn" riffipohjaisissa kappaleissa ja soolojen aikana käytetyissä äänenkorkeudenmuuttamisefekteissä. Albumilla on myös muokattu versio Anthony Newleyn ja Leslie Bricussen "Feeling Good" -kappaleesta. Muse haastoi Nestlén oikeuteen vuonna 2003, kun yhtiö oli käyttänyt Musen "Feeling Good" -kappaletta Nescafén televisiomainoksessa ilman lupaa. Yhtye voitti oikeusjutun ja lahjoitti korvaukseksi saadut 500 000 puntaa Oxfamille.


title: Muse

text: Myös Celine Dionia uhattiin oikeusjutulla vuonna 2002, kun hän suunnitteli kutsuvansa Las Vegas -esitystään nimellä ”Muse”, vaikka Muse omisti maailmanlaajuiset käyttöoikeudet esitysnimelle. Celine Dion tarjosi 50 000 dollaria oikeuksista, mutta Muse kieltäytyi sanoen ”Emme halua ihmisten luulevan, että olemme Celine Dionin taustabändi”. Lopulta Dionin piti luopua esityksen nimestä.


title: Muse

text: Maverickilla oli epäilyksensä Bellamyn lauluäänen sopivuudesta levylle, ja pyysi Musea muuttamaan joitain kappaleita ennen levyn Yhdysvaltojen julkaisua. Yhtye kieltäytyi ja jätti Maverickin, mikä johti Maverickin päätökseen jättää "Origin of Symmetry" julkaisematta Yhdysvalloissa. Albumi julkaistiin lopulta Yhdysvalloissa 20. syyskuuta 2005, kun Muse teki sopimuksen Warnerin kanssa.


title: Muse

text: Muse julkaisi live-DVD:n, "Hullabaloon", joka sisälsi materiaalia Le Zenithissä, Pariisissa vuonna 2001 käydyltä keikalta sekä dokumentin yhtyeestä kiertueella. Tupla-albumi, "Hullabaloo", julkaistiin samaan aikaan, joka sisälsi kokoelman B-puolista ja levyn, joka nauhoitettiin Le Zenithin esityksissä. Tupla-A-puolella julkaistiin myös kappaleet ”In Your World” ja ”Dead Star”.


title: Muse

text: "Q-lehden" vuoden 2006 helmikuun numerossa "Origin of Symmetry" listattiin sijalle 74 fanien äänestyksessä kaikkien aikojen sadasta parhaasta albumista.


title: Muse

text: Rich Costeyn tuottama "Absolution"-studioalbumi julkaistiin vuonna 2003. Muse aloitti pian albumin ilmestymisen jälkeen yhtyeen ensimmäisen maailmanlaajuisen stadionkiertueen. Kiertue kesti lähes vuoden, ja tämän aikana Muse vieraili Australiassa, Uudessa-Seelannissa, Yhdysvalloissa, Kanadassa ja Ranskassa. Yhtye julkaisi samalla viisi uutta singleä: "Time Is Running Out", "Hysteria", "Sing for Absolution", "Stockholm Syndrome" ja "Butterflies and Hurricanes".


title: Muse

text: Yhtye soitti myös Glastonbury-festivaalilla kesäkuussa 2004. Yhtye kertoi festivaalin olleen heidän ”elämänsä paras keikka” siitäkin huolimatta, että rumpali Dominic Howardin isä, William Howard, joka oli festivaaleilla katsomassa yhtyettä, kuoli sydänkohtaukseen hieman esityksen jälkeen.


title: Muse

text: Muse jatkoi tämän jälkeen kiertuettaan. Kiertueen viimeiset keikat olivat Yhdysvalloissa ja Earls Court -areenalla Lontoossa, jossa he esiintyivät ylimääräisen päivän lippujen hyvän menekin vuoksi. Yhtye voitti kaksi MTV Europen palkintoa, ”paras alternative-esiintyminen” ja ”paras live-esiintyminen”. Muse sai ”paras live-esiintyminen” -palkinnon myös vuoden 2005 BRIT Awardseissa. Vuoden 2004 lopussa Vitamin Records julkaisi "The String Quartet Tribute to Muse", tribuuttialbumin Musen kappaleista jousisoittimilla soitettuna. Kiertueen päätyttyä alkuvuodesta 2005, Muse osallistui kesällä 2005 Live 8 -konserttiin Pariisissa, jossa he esittivät kappaleet ”Plug In Baby”, ”Bliss”, ”Time Is Running Out” ja ”Hysteria”.


title: Muse

text: Yhtye julkaisi joulukuussa 2005 DVD:n "Absolution Tour". Julkaisu sisälsi parhaita paloja Glastonbury-festivaalilta ja ennennäkemätöntä materiaalia Lontoon Earls Courtilta, Wembley Arenalta ja Wiltern Theatrelta Los Angelesissa. Ainoa kappale "Absolution"-albumilta, jota DVD:llä ei ole, on ”Falling Away With You”, jota ei ole koskaan esitetty livenä. "Absolution" myi lopulta kultaa Yhdysvalloissa.


title: Muse

text:
Muse julkaisi heinäkuussa 2006 neljännen albuminsa "Black Holes & Revelations". Sen tuottivat Muse ja Rick Costey yhdessä. Albumi julkaistiin Japanissa 28. kesäkuuta 2006, Euroopassa 3. heinäkuuta 2006 ja Pohjois-Amerikassa 11. heinäkuuta 2006. Albumi nousi listoilla ensimmäiseksi Isossa-Britanniassa ja monissa muissa Euroopan maissa sekä Australiassa. Se myi hyvin myös Yhdysvalloissa nousten yhdeksännelle sijalle Billboard 200 -albumilistalla. "Black Holes & Revelations" sai Platinum Europe -palkinnon, kun sitä myytiin miljoona kappaletta yhdessä maanosassa.
Albumin nimi ja teema juontuvat yhtyeen kiinnostuksesta science fictionia ja poliittista epäjärjestystä kohtaan. Muse nauhoitti live-esiintymisen elokuussa 2006 Abbey Road -studiolla "Live from Abbey Road" -ohjelmalle.


title: Muse

text: Albumin ensimmäinen single, "Supermassive Black Hole", julkaistiin digitaalisena latuksena 9. toukokuuta 2006. Kappaleesta julkaistiin samalla myös musiikkivideo, jonka ohjasi Floria Sigismondi. Seuraavassa kuussa, ennen varsinaisen albumin julkaisua, kappaleesta julkaistiin myös tavallinen single. Albumin toinen single, "Starlight", julkaistiin 4. syyskuuta 2006. "Knights of Cydonia" julkaistiin singlenä vain radiosoittoon Yhdysvalloissa 13. kesäkuuta 2006 ja Isossa-Britanniassa 27. marraskuuta 2006. Kappaleesta tehtiin kuusiminuuttinen Romaniassa kuvattu musiikkivideo ja se pääsi myös "" -videopelin kappalelistalle. Albumin neljäs single, "Invincible", julkaistiin seuraavan vuoden huhtikuussa.


title: Muse

text: Ennen uuden albumin julkaisua yhtye jatkoi live-esiintymistä, joka oli keskeytynyt nauhoituksien aikana. Pääkiertue alkoi juuri ennen albumin julkaisua ja sen alkuperäinen tarkoitus oli tehdä festivaaliesiintymisiä, näistä tärkeimpänä Readingin ja Leedsin festivaalit elokuussa 2006. Pääkiertue alkoi Pohjois-Amerikan kiertueella heinä–elokuussa 2006. Kesän viimeisten festivaalien jälkeen alkoi kiertue Europpassa, mikä sisälsi myös areenakiertueen Isossa-Britanniassa. Yhtye kiersi Eurooppaa marras-joulukuussa 2006 brittiläisen yhtyeen, Noisettesin, kanssa. Kiertue jatkui Australiassa, Uudessa-Seelannissa ja Kaakkois-Aasiassa alkuvuodesta 2007 ennen yhtyeen paluuta Englantiin kesäksi. Kiertueen suurimmat keikat olivat uudella Wembley Stadiumilla 16. ja 17. kesäkuuta 2007. Molemmat Wembleyn konsertit nauhoitettiin CD/DVD:lle nimeltä "HAARP", joka julkaistiin 17. maaliskuuta 2008 Isossa-Britanniassa ja 1. huhtikuuta 2008 Yhdysvalloissa. Muse oli ensimmäinen yhtye, joka sai koko stadionin täyteen.


title: Muse

text: Kiertue jatkui Euroopassa heinäkuussa 2007 ja palasi Yhdysvaltoihin elokuussa, missä he soittivat loppuunmyydyn keikan Madison Square Gardenilla, New Yorkissa. Muse jatkoi esiintymistä Itä-Euroopassa, Venäjällä ja Skandinaviassa ennen siirtymistä Australiaan ja Uuteen-Seelantiin. Muse soitti Black Holes & Revelations -kiertueen viimeisen keikan KROQ Almost Acoustic Christmas -tapahtuman pääesiintyjänä. Vuonna 2008 Muse teki myös yksittäisiä live-esiintymisiä. Maaliskuussa yhtye soitti Dubaissa, Johannesburgissa ja Kapkaupungissa.


title: Muse

text: The Resistance, Musen viides täyspitkä albumi, julkaistiin 11. syyskuuta 2009 Italiassa, Saksassa ja Benelux-maissa, 14. syyskuuta Isossa-Britanniassa, ja 15. syyskuuta Pohjois-Amerikassa. Albumin ensimmäinen single, "Uprising", julkaistiin viikkoa aiemmin. The Resistance on Musen ensimmäinen kokonaan itse tuotettu albumi. Albumin miksasi Mark Stent. Albumi nousi heti julkaisun jälkeen albumilistojen ensimmäiseksi 19 maassa ja saavutti kolmannen paikan Yhdysvaltojen albumilistalla.


title: Muse

text: Kesäkuussa 2009 yhtye ilmoitti sähköpostilla ja verkkosivuillaan aloittavansa lokakuussa kiertueen Euroopassa. Kiertue alkoi 22. lokakuuta 2009 Hartwall Arenalla, Suomessa ja se loppui 4. joulukuuta Palasport Olimpicolla, Torinossa, Italiassa. Kiertueen konsertit myytiin loppuun yhdeksässä maassa. Muse esiintyi ensimmäisen kerran historiansa aikana Yhdysvaltojen televisiossa syyskuussa 2009, kun se soitti kappaleen "Uprising" MTV Video Music Awards -palkintogaalassa.


title: Muse

text: Kappaleen toinen single "United States of Eurasia" päästettiin vapaaseen levitykseen yhtyeen verkkosivuilla maailmanlaajuisen aarteenetsinnän, ”Project Eurasian”, jälkeen. Aarteenetsintään sisältyi USB-avaimia, joita oli piilotettuna seitsemään suurkaupunkiin: Pariisiin, Berliiniin, Moskovaan, Dubaihin, Hong Kongiin, Tokioon ja New Yorkiin. Jokainen kuudesta ensimmäisestä USB-muistitikusta sisälsi 1/6 kappaleesta, jotka siirrettiin Musen verkkosivulle löytymisen jälkeen. New Yorkin muistitikun löydyttyä kappaleen pystyi myös lataamaan ilmaiseksi.


title: Muse

text: Yhtye soitti ensimmäiset keikkansa sitten albumin nauhoitusten Teignmouthissa, Devonissa syyskuun alussa. Kahtena peräkkäisenä iltana soitetut keikat keräsivät molempina iltoina jopa 15 000 ihmistä.


title: Muse

text: Muse kertoi MTV:n haastattelussa lokakuussa 2009, että yhtye saattaisi olla valmis tekemään kappaleita myös "Twilight – Epäilys" -elokuvaa varten. Muse on luovuttanut kappaleitaan kahteen edelliseen sarjan elokuvaan: Vuoden 2008 elokuvaan "Twilight – Houkutus" he luovuttivat kappaleen ”Supermassive Black Hole” ja vuoden 2009 elokuvaan "Twilight – Uusikuu" kappaleen ”I Belong to You (New Moon Remix)”. Toukokuun alussa Stephenie Meyer kertoi virallisilla kotisivuillaan, että Muse tekee elokuvan soundtrack-levylle kappaleen, josta tulee myös heidän singlensä. Myöhemmin saatiin tietää, että kappale on nimeltään "Neutron Star Collision (Love is Forever)".


title: Muse

text: Yhtyeen basistin, Chris Wolstenholmen mukaan se aloitti uuden levyn teon syys-lokakuussa 2011. Hän lisäsi myös, ettei näkisi yhtyeen koskaan vähentävän keikkailua merkittävästi.


title: Muse

text: Musen Twitter-tilin julkaisujen mukaan albumi oli edistynyt hyvää vauhtia, ja se olisi ulkona syksyllä 2012; ”"This album is coming along nicely. Bring on the autumn!"” Musen manageri on tarkentanut, että albumin julkaistaisiin lokakuussa 2012. Musen oli määrä palata keikkalavoille syyskuussa, ja tuleva kiertue alkoi lokakuussa, kuten The Resistance Tour alkoi.


title: Muse

text: Bellamy oli vahvistanut kuluvan vuoden huhtikuussa, että uusi levy julkaistaisiin syyskuussa 2012. Albumi numero kuusi oli valmis toukokuussa 2012.


title: Muse

text: Muse ilmoitti 6. kesäkuuta 2012 uuden albumin kulkevan nimellä "The 2nd Law". Samalla julkaistiin myös traileri tulevasta levystä.


title: Muse

text: 7. kesäkuuta 2012 syksyn kiertuepäivät julkaistiin. Muse saapuu konsertoimaan Suomeen Hartwall-areenalle 10. joulukuuta 2012. The 2nd Law julkaistaisiin maailmanlaajuisesti 17. syyskuuta 2012.


title: Muse

text: 27. kesäkuuta ilmoitettiin, että Muse on kirjoittanut virallisen kappaleen Lontoon Olympialaisiin. Kappale 'Survival' sai ensisoittonsa samana päivänä BBC Radio 1:llä Zane Lowen lähetyksessä. Survival oli saatavilla iTunesissa ja Musen virallisilla sivuilla heti lähetyksen jälkeen.


title: Muse

text: 6. elokuuta yhtyeen kotisivuilla tuli tieto levyn ensimmäisen varsinaisen sinkun julkaisupäivästä, 'Madness' kappale julkaistaisiin 20. päivä samaa kuuta, mutta samalla kerrottiin myös että The 2nd Lawin julkaisu myöhästyisi ja se julkaistaisiin 1. lokakuuta.


title: Muse

text: 25. syyskuuta yhtye vuoti levyn julkisuuteen omilla sivuillaan. Yhtye esiintyi 27. heinäkuuta 2013 Helsingin Olympiastadionilla.


title: Muse

text: Muse julkaisi Instagram-tilillään kuvan 3. lokakuuta 2014, missä yhtye ilmoitti aloittaneensa seitsemännen albuminsa äänitykset. Yhtye vahvisti 11. maaliskuuta 2015 uuden albumin kantavan nimeä Drones. Albumi julkaistiin 8. kesäkuuta 2015.


title: Anneli Sari

text: Anneli Sari (oik. Anneli Valtonen o.s. Lundberg; s. 8. maaliskuuta 1947 Taivassalo) on suomalainen laulaja, joka on esittänyt 1960-luvulta lähtien erityisesti iskelmämusiikkia, mustalaismusiikkia ja ranskalaisia chansoneita. Anneli Sari on yksi kuuluisimpia suomalaisia romaneja. Iskelmälevytysten lisäksi hän on myös laulanut Helsingin operettiteatterissa sekä opiskellut laulua Pariisin konservatorion klassisella linjalla.


title: Anneli Sari

text: Anneli Sarin laulu-ura alkoi jo 17-vuotiaana, jolloin levymoguli Toivo Kärki vakuuttui hänen taidoistaan koelauluissa. Annelin ensimmäiseksi menestyskappaleeksi nousi "Liian nuori rakkauteen", joka oli suomenkielinen versio v. 1964 Italian euroviisuvoittajasta "Non ho l'età", jonka alun perin esitti samanikäinen Gigliola Cinquetti. 1960-luvulla Anneli Sari levytti enimmäkseen perinteisiä iskelmiä ja tangoja. Muita menestyslauluja olivat mm. "Sait multa kukkaset toukokuun", "Sirpale onnea" ja "Poski poskea vasten".


title: Anneli Sari

text: Vuonna 1966 Anneli Sari lopetti tanssilavakiertueet ja siitä lähtien hän on keskittynyt esiintymään enimmäkseen suurissa konserttisaleissa ja ravintoloissa. Hän on keskittynyt estraditaiteeseen enemmän kuin muut suomalaiset laulajat.


title: Anneli Sari

text: Anneli Sari palasi v. 1974 takaisin levytysstudioihin. Hän levytti mm. Hortto Kaalo -yhtyeen kanssa kokonaisen LP:n mustalaismusiikkia. Perinteisempiä iskelmiä edustivat mm. laulut "Menin raiteiltain" (orig. "Lost in France"), "Akropolis nyt jää" ("Akropolis adieu") ja "Näin on käynyt sorry". Anneli Sari osallistui myös lukuisiin laulukilpailuihin: Suomen euroviisukarsinnoissa hänet nähtiin kahdesti: vuonna 1974 Kaj Chydeniuksen säveltämällä ikivihreällä "Jäähyväiset"-laululla sekä 1976 Dezső Baloghin laululla "Mustalaiskaravaani". Syksyn Sävelessä Anneli Sari sijoittui v. 1978 toiseksi Reino Markkulan sävellyksellä "Luonnonlapset". Myös sävelmä "Pieni laulu" nähtiin Syksyn Sävel karsitut -ohjelmassa.


title: Anneli Sari

text: Nykyään Anneli Sari esiintyy konserteissa laulaen muun muassa chansoneja sekä Suomessa että Ranskassa.


title: Anneli Sari

text: Syksyllä 2011 Anneli Sari osallistui MTV3:n Tanssii tähtien kanssa televisiosarjaan parinaan Marko Keränen.


title: Anneli Sari

text: Anneli Sari on ollut naimisissa muusikko Ari Valtosen kanssa, ja heillä on kaksi lasta, esikoinen ex-Miss Skandinavia Maria (Valtonen) ja nuorempi Ira (Valtonen) ja Sari on myös isoäiti. Hän asuu avoliitossa ranskalaisen taidemaalarimiehen kanssa Pariisissa.


title: Mehmed VI

text: Mehmed VI, oikealta nimeltään Mehmed Vahdettin tai Mehmed Vahideddin, (14. tammikuuta, 1861 – 16. toukokuuta, 1926) oli Turkin viimeinen sulttaani, joka hallitsi vuosina 1918–1922.


title: Mehmed VI

text: Ensimmäinen maailmansota merkitsi tuhoa Turkin sulttaanikunnalle. Britannian joukot miehittivät sodan aikana Bagdadin ja Jerusalemin, ja useita Turkin maa-alueita Euroopassa joutui Britannian liittolaisten alaisuuteen. San Remon konferenssissa huhtikuussa vuonna 1920 Syyria annettiin Ranskan mandaattialueeksi ja Britannia sai Palestiinan ja Mesopotamian (nykyinen Irak) omiksi mandaattialueikseen. Mehmed allekirjoitti Sèvres'n sopimuksen, jossa Turkki luopui Palestiinasta, Mesopotamiasta, Anatoliasta ja İzmirista 10. elokuuta 1920. Sopimuksessa Hejazin kuningaskunnasta (nykyisessä Saudi-Arabiassa) tuli itsenäinen valtio.


title: Mehmed VI

text: Turkkilaiset nationalistit olivat vihaisia sulttaanin hallintoon, joten uusi Turkin hallitus kokoontui Mustafa Kemalin johdolla vuonna 1920 Ankarassa. Uusi hallitus ilmoitti 23. huhtikuuta, että väliaikainen perustuslaki oli luotu ja valta oli siirretty sulttaanilta Turkin hallitukselle.


title: Mehmed VI

text: Tämä johti siihen, että sulttaani Mehmed VI luopui kruunusta 1. marraskuuta vuonna 1922 ja pakeni Konstantinopolista. Sulttaani astui brittiläiseen taistelulaivaan HMS Malayaan, joka vei hänet Maltan saarelle 17. marraskuuta. Sulttaani asui jonkin aikaa maanpaossa Maltalla, kunnes muutti myöhemmin Italian Rivieralle. Mehmed VI kuoli 15. elokuuta vuonna 1926 Sanremossa, Italiassa.


title: Mehmed VI

text: Hänen vanhimmasta serkustaan kruununprinssi Abdul Mejidista tuli Turkin kalifi, joka otti nimekseen Abdul Mejid II 9. marraskuuta 1922. Kalifi oli vallassa vuodesta 1922 vuoteen 1924, mutta todellinen valta oli Turkin uudella hallituksella.


title: Henry Avery

text: Henry Avery eli Pitkä Ben (myös "Kapteeni Bridgeman" sekä "John Every") oli merirosvojen joukossa erikoisuus sen vuoksi, että hänen merirosvouransa oli lyhytaikainen, mutta hän silti ehti tulla kuuluisaksi. Vaikkakaan Avery ei ole nykyisin yhtä tunnettu kuin esimerkiksi merirosvo Mustaparta, oli hän omana aikanaan kuuluisa Intian rannikolla suorittamiensa ryöstöretkien vuoksi.


title: Henry Avery

text: Avery syntyi Plymouthin lähellä vuonna 1665 (joidenkin lähteiden mukaan 1650-luvun puolivälissä) ja pestautui kuninkaalliseen laivastoon merimieheksi. Hän yleni toiseksi perämieheksi palvellessaan kaapparialus "Charlesilla" Sir James Houblonin alaisuudessa espanjalaissiirtokuntia vastaan suunnatun kampanjan aikana. Matkasta Corunaan Karibialle tuli pitkä, sillä kaapparilaivaston kokoontumista jouduttiin odottamaan kahdeksan kuukautta ennen Englannista lähtöä, ja perille pääsyn jälkeen seurasi neljän kuukauden odottelu Corunassa. Tuona aikana miehistölle ei maksettu palkkaa, joten moraali miesten keskuudessa oli huonontunut. Tämän vuoksi 7. toukokuuta 1694 Avery ja muutamat muut miehet nousivat kapinaan ja valtasivat aluksen kapteenin ollessa juovuksissa. Avery nousi aluksen uudeksi kapteeniksi.


title: Henry Avery

text: "Charles" nimettiin uudelleen "Fancyksi", ja se suuntasi Afrikan länsirannikolle. Matkalla miehet valtasivat kolme englantilaista laivaa ruokatarpeita etsiessään. Guinean rannikolla Avery nosti mastoon Englannin lipun, houkutellakseen paikallisia laivalle esittäen haluavansa käydä kauppaa heidän kanssaan. Alkuperäisasukkaat suuntasivat laivalle kanooteillaan, mukanaan kultaa vaihtokauppaa varten, mutta merirosvot kaappasivat heistä jokaisen, kahlitsivat heidät ja pitivät heidät orjina.


title: Henry Avery

text: Averyn miehet valtasivat kaksi tanskalaista laivaa Principen edustalla, jolloin osa tanskalaismiehistöstä päätti liittyä merirosvoihin. Koska rosvojen määrä kasvoi, Henry Averyn pääkallolippu nostettiin pienemmän tanskalaisaluksen mastoon, ja toinen poltettiin. Toinenkin alus poltettiin pian, koska aluksen miehistö osoittautui hankalaksi. Täten kaikki miehet siirtyivät "Fancyyn", jolloin laivalla oli 150 miestä ja 46 tykkiä.


title: Henry Avery

text: "Fancy" purjehti ohi Hyväntoivonniemen ja suuntasi kohti Madagaskaria, josta laivaan otettiin lisää ruokatarvikkeita. Tämän jälkeen matkaa jatkettiin useita välipysähdyksiä tehden pitkin Punaistamerta. Täällä piraatit hyökkäsivät suuren Mekasta palaavan pyhiinvaeltajien laivaston kimppuun.


title: Henry Avery

text: Syyskuussa 1695 "Fancy" odotteli Mochan ulkopuolella pyhiinvaeltajien laivojen saapumista. Pian Avery kuitenkin huomasi, ettei hän ollut yksin: useita amerikkalaisia merirosvoja odotteli myös pyhiinvaeltajien joukkoa. Näihin kuuluivat mm. Rhode Islandilta saapunut Joseph Faro "Portsmouth Adventure" -aluksellaan sekä philadelphialainen kapteeni Want "Dolphinilla". Molemmilla laivoilla oli noin 60 miestä, joten pyhiinvaeltajia odotteli yli 350 miestä kolmessa laivassa. Kolme päivää myöhemmin paikalle saapuivat myös William Maze "Pearlilla", Thomas Tew "Amitylla" sekä kapteeni Wake "Susannahilla". Merirosvojen määrä nousi yli seitsemäänsataan.


title: Henry Avery

text: Cape Saint Johnin edustalla merirosvot hyökkäsivät ensimmäisen saapuvan pyhiinvaeltajien laivan, "Fath Mahmamadin" kimppuun. Aluksella oli arviolta 50 000–60 000 naulaa kultaa ja hopeaa. Muutamia päiviä myöhemmin suurmogulin "Ganj-i-Sawai" purjehti näkyviin: tämän aluksen aseistuksena oli 40 tykkiä ja noin 400 kivääriä, joten normaaliolosuhteissa se olisi ollut hankala kohde. Kahden onnekkaan yhteensattuman vuoksi merirosvot saivat kuitenkin etulyöntiaseman. Onnekas tykinlaukaus katkaisi aluksen isonmaston ja sekasorron keskellä yksi "Ganj-i-Sawain" tykeistä räjähti aiheuttaen enemmän sekaannusta ja tuhoa. Taistelu kesti kuitenkin noin kaksi tuntia ennen kuin merirosvolaivat uskaltautuivat "Ganj-i-Sawain" rinnalle ja valtasivat sen.


title: Henry Avery

text: Kaikki kuusi merirosvolaivaa pysyttelivät yhdessä muutamien päivien ajan. Tänä aikana merirosvot julmasti raiskasivat pyhiinvaeltajanaisia ja jakoivat saaliin. Jokainen sai noin tuhannen punnan osuuden. "Pearlin" miehistö menetti oman osuutensa kun he yrittivät vaihtaa kultaansa "Fancyn" miehistön hopeaan, mutta kun "Fancyn" miehistö huomasi kultaesineiden olevan vahingoittuneita, he suuntasivat tykit kohti "Pearlia", vaativat ja saivat hopean takaisin, sekä myös pitivät kullan.


title: Henry Avery

text: Tämän jälkeen Avery jätti muut merirosvot ja purjehti takaisin Karibialle, aikomuksenaan lopettaa merirosvon uransa. He saapuivat New Providenceen, jossa jokaisen miehen täytyi maksaa kuvernööri Nicholas Trottille saadakseen astua maihin joutumatta vangiksi. Tämän lisäksi Avery luovutti kuvernöörille "Fancyn" sekä norsunluuta tuhannen punnan arvosta. Merirosvomiehistö hajaantui omille teilleen.


title: Henry Avery

text: Lopulta kuusi Averyn miehistä saatiin kiinni ja tuomittiin kuolemaan lokakuussa 1696, mutta Averya itseään ei koskaan saatu kiinni. Uskotaan, että Avery palasi Englantiin väärällä nimellä ja muutti asumaan Devonin Bidefordiin. Hän myös järjesteli asioitaan paikallisten kauppiaiden kanssa saadakseen timanttinsa ja muun saaliinsa myytyä Bristolissa. Avery ei kuitenkaan koskaan nähnyt vilahdustakaan rahoistaan, ja pian hän velkaantui pahoin. Hän sairastui vakavasti ja myöhemmin menehtyi. On myös kerrottu tarinaa, että Avery vetäytyi syrjään ja vietti "merirosvojen kuninkaana" eläkevuosia trooppisella saarella.


title: Henry Avery

text: Averyn ryöstöretki pyhiinvaeltajia ja suurmogulia vastaan koitui myös Englannin kauppasuhteiden harmiksi. Suurmoguli uhkasi sulkea englantilaiset kauppalaivat valtakuntansa ulkopuolelle. Pitkän politikoinnin jälkeen Englanti lupasi vangita Averyn ja tuomita hänet teoistaan. Mutta koska Averya ei koskaan saatu kiinni, jäi välikohtaus pysyvästi hiertämään englantilaisten ja suurmogulin kauppasuhteita.


title: Henry Avery

text: Henry Averyn merirosvoura kesti vain runsaan vuoden, mutta hän tuli kuuluisaksi ryöstäessään pyhiinvaeltajien laivaston. Hän oli myös siinä mielessä harvinainen tapaus merirosvojen joukossa, että hän ei kuollut taistelussa tai jäänyt kiinni. On myös ironista, että saatuaan suuren omaisuuden hän joutui itse "maapiraattien" huijaamaksi, eikä koskaan hyötynyt saaliistaan.


title: Lech Kaczyński

text:
Lech Aleksander Kaczyński [] (18. kesäkuuta 1949 Varsova – 10. huhtikuuta 2010 Smolensk) oli Puolan presidentti vuodesta 2005 kuolemaansa saakka. Kaczyński kuului Laki ja oikeus -puolueeseen ("Prawo i Sprawiedliwość", PiS), jonka hän oli perustanut identtisen kaksosveljensä Jarosław Kaczyńskin kanssa. Lech Kaczyński kuoli lento-onnettomuudessa Venäjällä, lähellä Smolenskin kaupunkia
. Hän oli ensimmäinen virkakaudellaan kuollut Puolan kolmannen tasavallan presidentti.


title: Lech Kaczyński

text: Koulutukseltaan Kaczyński oli lakitieteen tohtori. Ennen uraansa politiikassa hän toimi professorina Gdańskin yliopistossa. Kaksosveljekset esiintyivät jo vuonna 1962 puolalaisessa lastenelokuvassa "O dwóch takich, co ukradli księżyc" ("Kaksikko, joka varasti kuun"). He toimivat aktiivisesti Solidaarisuus-järjestössä. Kaczyński oli Lech Wałęsan neuvonantaja ja osallistui pyöreän pöydän neuvotteluihin. Hänet valittiin senaattoriksi kesäkuun 1989 vaaleissa ja Solidaarisuuden varapuhemieheksi. Wałęsan ja Kaczyńskin välit katkesivat 1992, jolloin presidentti erotti hänet turvallisuusneuvonantajan tehtävästä. Kaczyński toimi myös oikeusministerinä Jerzy Buzekin hallituksessa vuoden verran kesäkuusta 2000. Tuolloin hän keräsi mainetta toiminnastaan korruptiota vastaan.


title: Lech Kaczyński

text: Vuonna 2001 hän perusti Laki ja oikeus -puolueen veljensä kanssa, ja johti sitä vuosina 2001–2003.


title: Lech Kaczyński

text: Vuoteen 2002 mennessä Laista ja oikeudesta oli tullut Puolan oikeiston vahvin puolue, ja Lech Kaczyński valittiin Varsovan pormestariksi. Kaczyńskin tärkeimpänä tavoitteena oli perustaa kaupunkiin Varsovan kansannousulle omistettu museo. Hän kielsi kahteen kertaan homoseksuaalien paraatin pitäessään sitä moraaliarvojen vastaisena ja muista syistä. Hän myös perusti komitean, joka laski saksalaisten aiheuttamat tuhot Varsovalle toisessa maailmansodassa ja päätyi 45,3 miljardiin euroon. Saksan media, kuten Deutsche Welle, piti sitä saksalaisvastaisena korttina äänestäjien houkuttelemiseksi.


title: Lech Kaczyński

text: Veljeksille historian kirjoitus ja sen politisoiminen olivat tärkeä osa politiikkaa ja keino luoda kansan uutta yhtenäisyyttä korostamalla Puolan kärsimyksiä toisessa maailmansodassa sekä kommunistien, Saksan ja Venäjän rikoksia Puolaa vastaan.


title: Lech Kaczyński

text: Lech Kaczyński valittiin Puolan presidentiksi 23. lokakuuta 2005 pidetyllä presidentinvaalin toisella kierroksella, jolla hän sai 54 prosenttia annetuista äänistä. Presidentin tehtävät Kaczyński otti vastaan edeltäjältään Aleksander Kwaśniewskilta 23. joulukuuta 2005. Hänen veljensä nousi 10. heinäkuuta 2006 pääministeriksi, mutta joutui hallituksen epävakauden vuoksi jättämään tehtävänsä marraskuussa 2007. Tiukan konservatiivisten veljesten asema johti ongelmiin suhteessa naapurimaihin ja Euroopan unioniin. Erityisesti he närkästyivät, kun saksalainen lehti kirjoitti jutussaan satiirisesti ”Puolan uusista perunoista”.


title: Lech Kaczyński

text: Kaczyńskin veljesten kaudella Puolan suhteet naapureihinsa Saksaan ja Venäjään viilenivät. Puolustusministeri Radosław Sikorski rinnasti Saksan ja Venäjän välille Itämerta pitkin suunnitellun kaasuputken uuteen Ribbentrop-Molotov-sopimukseen. Marraskuussa 2006 Helsingissä järjestetyssä EU–Venäjä-kokouksessa Puola esti vetollaan EU:n ja Venäjän välisten kumppanuus- ja yhteistyöneuvottelujen aloittamisen Puolan ja Venäjän keskinäisen lihakiistan vuoksi ja on kieltäytynyt neuvottelujen aloittamisesta ennen kuin Venäjä sallii puolalaisen lihan tuonnin Venäjälle. Venäjän mukaan kyse on hygieniasta ja terveyssyistä, mutta Puola pitää sitä kostona Ukrainan oranssin vallankumouksen tukemisesta vuonna 2004.


title: Lech Kaczyński

text: Saksan kanssa Puolan suhteet ovat vajonneet ennätyksellisen huonoiksi, kun saksalaisten evakkojen järjestö Preussische Treuhand jätti korvausvaatimuksen Euroopan ihmisoikeustuomioistuimelle toisen maailmansodan jälkeen menetetystä omaisuudesta. Puolan ulkoministeri Anna Fotyga uhkasi jopa repiä maiden välisen vuoden 1990 rajasopimuksen. Saksassa tilannetta pidettiin absurdina, koska korvausvaatimuksen jättäjä oli yksittäinen ja vähämerkityksellinen kansalaisjärjestö.


title: Lech Kaczyński

text: Kaczyński tuki tiukkaa lustraatiolakia, jolla puhdistettiin valtion viroista kaikki henkilöt, joilla oli yhteyksiä maan kommunistivallanaikaiseen tiedustelupalveluun. Aiemmin vakuutuksen siitä, etteivät olleet olleet tiedustelupalvelun ilmiantajia, olivat joutuneet antamaan vain valtion virkamiehet, mutta lakia laajennettiin kattamaan myös akateemikot, journalistit, lakimiehet ja monien muiden ammattikuntien edustajat. Väärästä vakuutuksesta saattaa menettää kymmeneksi vuodeksi oikeuden harjoittaa ammattiaan. Eräät puolalaiset poliitikot ovat pitäneet määräystä ihmisten nöyryyttämisenä. Maan entinen pääministeri Tadeusz Mazowiecki ja professori ja europarlamentaarikko Bronisław Geremek kieltäytyivät allekirjoittamasta kyseistä vakuutusta.


title: Lech Kaczyński

text:
Vielä kun Jarosław Kaczyńskin korvasi pääministerinä Donald Tusk, Kaczyński kieltäytyi vahvistamasta Euroopan unionin Lissabonin sopimukseen kuuluvaa perusoikeussopimusta. Hän käytti sen vastustamiseen televisiopuheensa, jonka yhteydessä pelotteli puolalaisia saksalaisilla ja homoavioliiton mahdollisuudella. Yhdysvaltalainen homopariskunta närkästyi, kun Kaczyński näytti puheensa yhteydessä kuvaa heidän häistään. Pääministeri Tusk piti presidentin pelottelutaktiikkaa Puolan kuvaa ulkomailla vahingoittavana.
Kaczyński myös kieltäytyi pitkään allekirjoittamasta koko Lissabonin sopimusta, jonka sejm oli ratifioinut jo huhtikuussa 2008. Kaczyńskin allekirjoitusta jouduttiin odottamaan aina lokakuuhun 2009.


title: Lech Kaczyński

text: Lokakuussa 2008 nousi otsikoihin Kaczyńskin ja Tuskin välinen valtataistelu. He kamppailivat siitä, kuka saisi olla paikalla Brysselissä EU:n kokouksessa, joka koski talouskriisiä ja ilmastonmuutosta. Tusk lensi Brysseliin 22. lokakuuta 2008 Puolan valtion lentokoneella jättäen Kaczyńskin kyydistä. Kaczyński vuokrasi kansalliselta LOTilta Boeing 737:n, jolla hän lensi perässä. Ulkoministeri Radek Sikorski anoi presidenttiä jäämään pois kokouksesta, koska tämän osallistuminen hänen mukaansa heikentäisi maan neuvotteluasetelmia. Valtiovarainministeri Jacek Rostowski joutui luovuttamaan paikkansa kokouksessa Kaczyńskille, joka lähti Irlannin puheen jälkeen ja käski Tuskin pitää hänet ajan tasalla.


title: Lech Kaczyński

text: Kaczyńskia kuljettanut lentokone syöksyi 10. huhtikuuta 2010 (06:56 UTC) maahan Venäjällä Smolenskin kaupungin lähellä. Turmassa kuoli yhteensä 96 henkilöä. Menehtyneiden joukossa olivat presidentti Kaczyński ja hänen puolisonsa sekä lukuisia Puolan johtavia poliitikkoja ja virkamiehiä kuten varapääministeri Przemysław Gosiewski, parlamentin alahuoneen varapuhemies Jerzy Szmajdziński, keskuspankin pääjohtaja Sławomir Skrzypek sekä asevoimien komentaja Franciszek Gągor, 12 kansanedustajaa ja kaksi senaattoria sekä piispa Tadeusz Płoski. Lehtitietojen mukaan laskeutumiskentällä oli sankka sumu, ja lennonjohto ehdotti laskeutumista Smolenskin Severnyin lentokentän sijaan Minskiin tai Moskovaan. Laskeutumista yritettiin neljä kertaa, joista viimeisellä kone osui puihin ja putosi noin kilometrin päähän kentästä.


title: Lech Kaczyński

text: Kaczyńskille myönnettiin hänen kuolemansa jälkeen Georgian sankarin arvonimi, ja Georgian presidentti Mikheil Saakašvili julisti 11:nnen huhtikuuta maassaan surupäiväksi.


title: Lech Kaczyński

text: Kaczyński haudattiin puolisoineen 18. huhtikuuta 2010 Krakovaan Wawelin katedraaliin. Paikan valinta herätti Puolassa myös protesteja, koska katedraali on Puolan kuninkaiden ja kansallissankareiden hautapaikka.


title: Lech Kaczyński

text:
Suuri osa kutsutuista arvovieraista joutui jättämään tilaisuuden väliin, koska Euroopan yllä leijui Islannin Eyjafjallajökullin tulivuorenpurkauksen synnyttämä tuhkapilvi, jonka vuoksi suuri osa Euroopan ilmatilasta oli suljettu lentoliikenteeltä.
Pois tilaisuudesta jäivät ainakin Yhdysvaltain presidentti Barack Obama, Ruotsin ja Norjan kuninkaat Kaarle XVI Kustaa ja Harald V, Suomen presidentti Tarja Halonen, Walesin prinssi Charles ja Saksan liittokansleri Angela Merkel. Venäjän presidentti Dmitri Medvedev oli kuitenkin paikalla.


title: Sakariini

text: Sakariini on vanhin keinotekoinen makeutusaine. Sen kehittivät Ira Remsen ja Constantin Fahlberg vuonna 1879 Johns Hopkinsin yliopistossa Baltimoressa tutkittuaan tervan johdannaisia. Löytö oli tavallaan vahinko, sillä keksijät huomasivat makeuden aterioituaan huonosti pestyillä käsillä.


title: Sakariini

text:
Kemialliselta rakenteeltaan sakariini on aromaattinen kaksoisrengas, joka sisältää rikkiä ja typpeä. Makeudeltaan sakariini on noin 300–500-kertainen sakkaroosiin nähden. Sakariini ei sinänsä ole erityisen vesiliukoinen, ja siksi sitä käytetään lähinnä natriumsuolana eli natriumsakariinina.
Sakariinia käytetään makeutusaineena urheilijoille tarkoitetuissa proteiinivalmisteissa.


title: Sakariini

text: Nimi sakariini juontuu kreikan kielen sokeria tarkoittavasta sanasta σακχαρον (sakharon).


title: Sakariini

text: Sakariinista käytetään myös nimiä sakkariini, bentsosulfimidi, 3-okso-2,3-dihydrobentso(d)isotiatsoli-1,1-dioksidi ja 1,2-bentsoisotiatsoli-3(2H)-oni-1,1-diaksidi. Sen kemiallinen kaava on CHNOS, moolimassa 183,1845 g/mol, sulamispiste 226–230 °C ja CAS-numero 81-07-2.


title: Sakariini

text: Sakariinin E-koodi on E954. Samalla E-koodilla ovat myös sakariinin suolat natriumsakariini, kaliumsakariini ja kalsiumsakariini. Näiden aineiden päivittäinen enimmäismäärärajoitus eli ADI-arvo on 5 mg/kg/vrk.


title: Pysäköintivirhemaksu

text:
Pysäköintivirhemaksu on maksu, joka voidaan määrätä yleensä kaupunki- ja taajama-alueella pysäköinti- ja pysäyttämissääntöjen noudattamatta jättämisestä, pysäköintikiekon käyttämättä jättämisestä, väärinpysäköinnistä tai tarpeettomasta joutokäynnistä. Se ei ole sakko, vaan ns. hallinto-oikeudellinen kurinpitomaksu. Maksu perustuu lakiin pysäköinninvalvonnasta (PysVL 17 §). Pysäköintivirhemaksun määrää poliisi tai lääninhallituksen määräämä kunnallinen pysäköinninvalvoja tai hänen alaisuudessaan toimivat pysäköinnintarkastajat. Pysäköinnintarkastajat määräävät suurimman osan maksuista. Maksun suuruus on 20–80 euroa.
Pysäköintivirhemaksumääräys on ajoneuvon kuljettajalle annettava kirjallinen määräys suorittaa pysäköintivirhemaksu. Milloin kuljettaja ei ole tavoitettavissa henkilökohtaisesti, jätetään maksukehotus näkyvälle paikalle ajoneuvoon tai mikäli esimerkiksi pakenee paikalta, lähetetään pysäköintivirhemaksu ajoneuvon omistajalle tai haltijalle.


title: Pysäköintivirhemaksu

text: Mikäli maksua ei suoriteta annetussa maksuajassa (30 vrk), maksu on suoritettava 14 euron määrällä korotettuna (Laki pysäköinnivalvonnasta 17 §). Maksu on ulosottokelpoinen ilman erillistä päätöstä. Ajoneuvon kuljettajalla, omistajalla tai haltijalla, joka katsoo pysäköintivirhemaksun aiheettomaksi, on oikeus 30 päivän kuluessa tiedoksisaannista tehdä oikaisuvaatimus pysäköinninvalvojalle (Laki pysäköinnivalvonnasta 15 §). Oikaisuvaatimus on tehtävä kirjallisesti.


title: Pysäköintivirhemaksu

text: Oikaisuvaatimus on tehtävä maksuajan kuluessa maksun määränneelle viranomaiselle. Jos viranomainen hyväksyy oikaisuvaatimuksen, pysäköintivirhemaksu palautetaan. Oikaisuvaatimuksen johdosta annettuun päätökseen saa edelleen hakea muutosta valittamalla hallinto-oikeuteen. Valituksen jättäminen ei kuitenkaan vapauta maksun maksuvelvoitteesta. Maksu on suoraan ulosottokelpoinen. Koska pysäköintivirhemaksu ei ole rikosoikeudellinen seuraamus, sen maksamatta jättämisestä seuraa vain ulosottomenettely ja viivästyskorkojen kertyminen sekä, mikäli maksua ei saada ulosottomenettelyssä perittyä, lisäksi maksuhäiriömerkintä. Ulosottoperuste on täytäntöönpanokelpoinen 15 vuoden ajan, minkä jälkeen se vanhentuu.


title: Pysäköintivirhemaksu

text: Pysäköinnintarkastajilla on käytössään kamerapuhelimet tai digikamerat, joilla voidaan kuvata pysäköintivirhemaksun kohteena oleva ajoneuvo mahdollista myöhempää valituskäsittelyä varten. Pysäköintivirhemaksun maksaa viime kädessä aina ajoneuvon haltija. Ajoneuvoa ajaneen sivullisen tulisi antaa kirjallinen tunnustus maksuvelvoitteen siirtämiseksi, mikäli näin on käynyt.


title: Pysäköintivirhemaksu

text: Ajoneuvoon voidaan myös asentaa rengaslukko, jolla estetään auton ajaminen ja jota ei poisteta ennen kuin tarvittavat maksut on suoritettu. Suomessa rengaslukko voidaan asentaa, jos ajoneuvolla on ennestään viisi maksamatonta pysäköintivirhemaksua.


title: Pysäköintivirhemaksu

text: Pysäköintivirhemaksua ei tietyissä tilanteissa määrätä ajoneuvolle, jossa on invapysäköintilupa näkyvissä ikkunassa.


title: Abdul Mejid II

text: Abdul Mejid II (29. toukokuuta 1868 – 23. elokuuta 1944) oli Turkin viimeinen kalifi (19. marraskuuta 1922 – 2. maaliskuuta 1924). Abdul Mejid II:lla oli vain muodollinen valta.


title: Abdul Mejid II

text: Abdul Mejid syntyi Dolmabahçe-palatsissa Istanbulissa sulttaani Abd-ul-Azizin poikana. Abdul Mejid sai yksityistä koulutusta. Abdul Mejidin vanhin serkku Mehmed VI:sta tuli Turkin sulttaani 4. heinäkuuta 1918. Samaan aikaan Abul Mejidista tuli kruununprinssi. Kun Turkin sulttaani Mehmed VI luopui kruunusta 1. marraskuuta 1922, Turkin sulttaanikunta lakkasi virallisesti olemasta. Mutta 19. marraskuuta 1922 Abul Mejidista tuli kalifi. Abul Mejid syrjäytettiin 24. marraskuuta 1924 ja hänen perheensä karkotettiin Turkista 3. maaliskuuta 1924.


title: Abdul Mejid II

text: Abul Mejid oli naimisissa monta kertaa ja hänellä oli myös monta lasta:Abdul Mejid II kuoli asunnossaan Boulevard Suchetilla Pariisissa. Hänet on haudattu Haram-i-Sharifiin, Medinaan, Saudi-Arabiaan.


title: Mediatiede

text: Mediatiede on aikalaiskriittinen tiede simulaatiokulttuurin aikakaudella. Mediatiedettä sovelletaan muun muassa mediasuunnittelussa. Suomessa mediatiedettä opetetaan omana oppiaineenaan Lapin yliopiston taiteiden tiedekunnan audiovisuaalisen mediakulttuurin koulutusohjelmassa.


title: Mediatiede

text: Mediatiede on kokeileva oppiala tieteen, taiteen ja teknologian välimaastossa. Se pyrkii ymmärtämään ja selittämään mediateknologioiden roolia nyky-yhteiskunnassa. Siihen kuuluu myös historiallinen näkökulma, jonka kautta voidaan ymmärtää tyylien, välineiden ja muotojen perinteen nykypäivän median taustalla. Ensi sijassa mediatiede on kuitenkin kiinnostunut tulevaisuudesta ja tietokoneperustaisen uusmedian eri sovellutuksista.


title: Mediatiede

text: Mediatiede on oppiala, josta käsin jäsennetään muutosta, luodaan uusia ammattikäytäntöjä ja menetelmiä. Mediatieteessä kehitetään välineen sisältöä. Keskeisimpiä tämänhetkisiä haasteita on luoda multimediaalisia tietosisältöjä verkkoympäristöön yhteydessä palveluihin ja sähköiseen asiointiin.


title: Mediatiede

text: Taiteen ja uusimman mediateknologian suhde muodostaa sekä mediatieteen tutkimuskohteen että sen tutkimuksellisen toimintaympäristön. Mediateknologiaa käytetään tutkimuksen apuna ja tutkimusta taiteellisten sovellutusten tukena.


title: Paul Cézanne

text: Paul Cézanne (19. tammikuuta 1839 Aix-en-Provence, Bouches-du-Rhône – 22. lokakuuta 1906 Aix-en-Provence, Bouches-du-Rhône) oli ranskalainen taidemaalari, joka tunnettiin myös lempinimellä "Aix'n erakko". Hänen taiteensa luokitellaan usein jälki-impressionistiseksi, mutta hänen maalaustyylinsä oli niin persoonallinen, että häntä voidaan yhtä hyvin pitää kaikkien taidesuuntauksien ulkopuolisena taiteilijana.


title: Paul Cézanne

text: Cézannea pidetään "modernin taiteen isänä". Esimerkiksi Pablo Picasso piti häntä tärkeimpänä esikuvanaan. Omana elinaikanaan Cézanne sai vain vähän huomiota, mikä johtui toisaalta hänen epäsovinnaisesta maalaustyylistään, toisaalta hänen julkisuutta karttavasta luonteestaan.


title: Paul Cézanne

text: Paul Cézannen isä Louis-Auguste Cézanne oli varakas liikemies Aix-en-Provencen kaupungissa. Paul vietti siis lapsuutensa varsin porvarillisessa ympäristössä. Hän sai korkeatasoisen peruskoulutuksen ja alkoi 20-vuotiaana opiskella lakia paikallisessa lakikoulussa. Paulin kiinnostus taiteisiin oli kuitenkin suurempi kuin kiinnostus juridiikkaan, joten vuonna 1861 hän päätti muuttaa Pariisiin aloittaakseen siellä taideopinnot. Isää tuo päätös ei miellyttänyt. Paulin lapsuudenystävä, kirjailija Émile Zola puolestaan piti päätöstä oikeana. Kesti kuitenkin vielä pitkään, ennen kuin Paul vakuuttui siitä, että hän voisi saavuttaa jotain merkittävää taidemaalarina.


title: Paul Cézanne

text: Cézanne ei koskaan oppinut pitämään Pariisista, eikä Pariisi oppinut pitämään Cézannesta. Vuonna 1862 hänet hylättiin Pariisin taidekoulun (École des Beaux-Arts) valintakokeissa, ja ylipäätään kesti noin 30 vuotta, ennen kuin hän alkoi saada pariisilaiselta kulttuurieliitiltä muutakin palautetta kuin pilkkaa ja halveksuntaa. Pariisissa oleskelusta oli kuitenkin sikäli hyötyä, että siellä hän saattoi tutustua muihin lahjakkaisiin taiteilijoihin. Erityisen tärkeäksi muodostui ystävyys Camille Pissarron kanssa. Cézanne oppi Pissarrolta impressionistista maalaustekniikkaa ja piti tätä muutenkin taideopettajanaan.


title: Paul Cézanne

text: Pissarron kautta Cézanne tutustui moniin muihin aikansa johtaviin impressionisteihin (Claude Monet, Pierre-Auguste Renoir) ja osallistui myös impressionistien ensimmäiseen yhteiseen näyttelyyn vuonna 1874, saaden tosin kriitikoilta äärimmäisen kielteistä palautetta. Mutta vaikka hän tunsikin paljon kiinnostusta impressionistien taideteorioita kohtaan, pyrki hän pitämään heihin etäisyyttä. Cézanne karttoi aina liiallista sitoutumista johonkin tiettyyn taidesuuntaan tai taiteilijaryhmään. Osittain tämä johtui hänen halustaan säilyttää taiteellinen riippumattomuus, osittain syynä oli ujous ja epävarmuus.


title: Paul Cézanne

text: Kova kritiikki saattoi harmittaa Cézannea, mutta se ei saanut häntä koskaan hylkäämään valitsemaansa taiteellista linjaa. Hän kävi kaikki taiteelliset kamppailunsa yksinään eikä halunnut näyttää epävarmuuttaan muille. Epävarmuus oli kätkettävissä karkean käytöksen alle, ja murheet unohtuivat, kun hän omistautui yhä täydellisemmin taiteelle.


title: Paul Cézanne

text: Cézannen omistautuminen taiteelle haittasi melkoisesti hänen perhe-elämäänsä. Hän oli vuodesta 1869 lähtien elänyt yhdessä taidemalli Hortense Fiquet’n (1850–1922) kanssa, mutta suhde vaimoon muuttui vähitellen hyvin viileäksi, osittain ehkä siitä syystä, että vaimo ei ymmärtänyt miehensä taidetta. Taiteilijan isän painostuksen vuoksi he kuitenkin solmivat avioliiton vuonna 1886.


title: Paul Cézanne

text: Pariskunnalle syntyi vuonna 1872 poika Paul, joka sai kohtalaisen paljon huomiota isältään. Kaikki Cézannen ihmissuhteet kuitenkin kärsivät siitä, että hän oli taipuvainen epäluuloisuuteen, joka ajoittain ylti vainoharhaisuuden tasolle. Myös hänen pisteliään ironinen puhetapansa karkotti ystäviä hänen luotaan. (Suurimman osan ironiastaan hän tosin varasi itselleen.)


title: Paul Cézanne

text: Erikoisesta taiteilijaluonteestaan huolimatta Cézannen elintapoja leimasi myös tietty sovinnaisuus. Poliittisilta mielipiteiltään hän oli konservatiivinen ja uskonnollisissa asioissa tunnontarkka tapakristitty. Hän myös pyrki saamaan taiteelleen virallisen hyväksynnän, esimerkiksi valtionpalkintojen ja kunniamerkkien muodossa. Tässä hän kuitenkin epäonnistui yhä uudelleen ja uudelleen – vielä silloinkin, kun hänen impressionistiset taiteilijaystävänsä olivat alkaneet saada virallista tunnustusta. Tätä hänen muista taiteilijoista poikkeavaa pikkuporvarillista arvomaailmaansa on selitetty muun muassa sillä, että hän halusi minimoida kaikki taiteen ulkopuoliset häiriötekijät. Hän valitsi helpoimman tien käytännön maailmassa voidakseen keskittyä vaikeimman tien kulkemiseen taiteen ihannemaailmassa.


title: Paul Cézanne

text: Mitä vanhemmaksi Cézanne tuli, sitä enemmän hän kiintyi lapsuutensa maisemiin Provencessa. Vastaavasti käynnit Pariisissa harvenivat. Ystävyys Zolan kanssa hiipui 1880-luvulla, koska Zola ei ymmärtänyt Cézannen ehdotonta asennetta taiteeseen. Zola oli itse menestynyt hyvin kirjailijana ja liikkui Pariisin parhaissa seurapiireissä, joten hän alkoi pitää Provencen maaseudulla jurottavaa Cézannea epäonnistuneena taiteilijana.


title: Paul Cézanne

text: Cézannesta kehittyi vähitellen ”Aixin erakko”, omalaatuinen mies, joka vietti lähes kaiken aikansa Provencen maastossa sopivia aiheita etsiskellen. Erityisen viehtynyt hän oli Mont Sainte-Victoire -vuoreen, josta hän maalasi lukuisia eri versioita. Vuoressa oli sekin hyvä puoli, että se pysyi paikallaan. Muotokuvien maalaaminen sen sijaan kaatui usein siihen, että malli hermostui Cézannen hitaaseen työtapaan. Toisinaan myös taiteilijan ujous esti työn loppuunsaattamisen: Cézanne maalasi hyvin vähän muotokuvia tunnetuista henkilöistä tai kauniista naisista. Eniten hän käytti mallina itseään, vaimoaan tai poikaansa.


title: Paul Cézanne

text: 1890-luvulla Cézannen maine alkoi vihdoin levitä ulkomaille asti. Eräs tärkeä käännekohta oli taidekauppias Ambroise Vollardin järjestämä vuoden 1895 suuri Cézanne-näyttely. Keräilijät kiinnostuivat hänen modernin omaperäisestä tyylistään, ja maalaukset alkoivat käydä kaupaksi. Cézanne ei tosin ollut enää tuolloin rahan tarpeessa, sillä hän oli perinyt vuonna 1886 kuolleelta isältään huomattavan omaisuuden. Raha oli muutoinkin hänelle sivuseikka: hänen asuntonsa olivat niukasti sisustettuja eikä hän käynyt ulkomailla kuin kerran eläessään.


title: Paul Cézanne

text: Cézannen erakkoelämän teki siedettäväksi hänen äitinsä, joka oli aina tukenut poikansa taiteilijauraa. Äidin kuolema vuonna 1897 oli siis hänelle raskas isku. 1900-luvun alkuvuosina Cézannen yksinäisyys alkoi kuitenkin lievittyä, kun nuoret taiteilijat tulivat tapaamaan häntä ja osoittivat vilpittömästi arvostusta hänen elämäntyölleen. Myöhään tullut arvostus sai hänen epäluuloisuutensa vähenemään, ja viimeisinä vuosinaan hän tuli traagisella tavalla tietoiseksi yksinäisyydessä vietetystä elämästään. Hän kuvasi vanhuuden tuntojaan toistamalla usein lausetta ”Elämä on hirvittävää!”


title: Paul Cézanne

text: Cézannella oli pitkään erinomainen terveys, kunnes hän 50-vuotiaana sairastui sokeritautiin, joka vanhensi hänet ennen aikojaan. Terveydelliset ongelmat eivät kuitenkaan vähentäneet hänen luomisvoimaansa. Lopulta halu maalata koitui kirjaimellisesti hänen kohtalokseen. 15. lokakuuta 1906 hän oli jälleen kerran maastossa maalaamassa provencelaista maisemaa, kun syysmyrsky yllätti hänet. Hän vilustui ja kuoli viikkoa myöhemmin keuhkokuumeeseen, 67 vuoden ikäisenä.


title: Paul Cézanne

text: Cézanne oli mietiskelyyn taipuvainen taiteilija, joka yritti koko uransa ajan rakentaa taiteelleen tukevaa teoreettista pohjaa. Käytännössä hän kuitenkin hylkäsi kaikki teoriat ja maalasi puhtaasti aistiensa ja taiteellisen vaistonsa varassa. Vahva pyrkimys täydelliseen riippumattomuuteen esti häntä sekä lainaamasta toisten teorioita että takertumasta omiin teorioihinsa. Jokaisesta maalauksesta tuli oma ainutlaatuinen luomistapahtumansa. Tämä hänen taiteensa ainutlaatuisuus ja vaistonvaraisuus onkin johtanut siihen, että hänen taidettaan on hyvin vaikea luokitella. Cézannea voidaan perustellusti pitää yhden miehen taidesuuntauksena. Hän totesi itse taiteestaan näin: ”Koska aistimukseni merkitsevät minulle kaiken perustaa, luulen olevani selitysten ulottumattomissa.”


title: Paul Cézanne

text: Vaistonvaraisuus ei merkinnyt Cézannelle helppoutta tai nopeutta. Kerrotaan, että hän saattoi istua maalaustelineen edessä puoli tuntia liikkumatta, ja sitten lisätä kankaalle yhden pienen väriläiskän. Hänellä oli myös taipumus tuhota sellaisia töitä, joihin hän oli vähänkin tyytymätön. Hänen itsekritiikkinsä oli armoton, eikä hän omasta mielestään saanut elämänsä aikana kuin muutaman taulun valmiiksi. Loppuja hän piti keskeneräisinä ja kohteli niitä sen mukaisesti: osa hautautui komeron pohjalle, osan hän lahjoitti pois, osa jäi jonnekin maastoon lojumaan. Vielä viimeisinäkin elinvuosinaan hän valitti sitä, miten vähän hän oli taiteessaan edistynyt ja miten paljon oli vielä työtä tehtävänä.


title: Paul Cézanne

text: Täysin irrallaan ulkoisista vaikutteista ei Cézannekaan voinut olla. Hän oli perehtynyt hyvin maalaustaiteen historiaan ja hänellä oli laaja kirjallinen sivistys. Kun hän aloitti taiteilijan uraansa 1860-luvulla, kunnioitti hän varsinkin Eugene Delacroix’ta. Myös 1600-luvun espanjalaiset mestarit, kuten Francisco de Zurbarán ja Jusepe de Ribera, vaikuttivat hänen varhaiseen tyyliinsä, jolle oli ominaista synkät ja väkivaltaiset aihevalinnat sekä ekspressionistisen voimakas ilmaisumuoto. Seuraava suuri vaikutteiden antaja oli impressionistinen taidemaalari Camille Pissarro, joka opetti Cézannelle 1870-luvun alussa värien käyttöä. Cézanne luopui synkistä aiheista ja tummista väreistä, ja alkoi käyttää vaaleampia värisävyjä. 1870-luvun puolivälin jälkeen hän alkoi kuitenkin kulkea täysin omaa tietään. Hänen taiteensa muuttui sommittelultaan yhä monumentaalisemmaksi ja kiinteämmäksi, eikä hän ollut impressionistien tavoin kiinnostunut valosta ja varjoista.


title: Paul Cézanne

text: Cézanne maalasi monipuolisesti maisemia, asetelmia, muotokuvia ja ryhmäkuvia. Aihe ei kuitenkaan ollut hänelle erityisen tärkeä, vaan paremminkin pelkkä lähtökohta maalauksellisen ongelman pohtimiselle. Hieman kärjistäen voidaan sanoa, että aihe oli hänelle pelkkä tekosyy, jonka avulla hän sai mahdollisuuden kokeilla erilaisia sommitelmia ja värityksiä. Niinpä hänen muotokuvistaan puuttuu kohteen psykologinen tarkastelu, ja niitä on jopa kuvailtu sanalla ”ihmisasetelma”. Kaikenlainen aistillisuus ja leikittely puuttuu hänen taiteestaan. Hän ei myöskään kerro mitään omista tunteistaan. Taidehistorioitsija Göran Schildtin sanoin: ”Cézannen taulu on oma sulkeutunut maailmansa, josta mitkään ajatukset eivät johda käytännön elämään ja joka ei edellytä minkäänlaista inhimillistä osallistumista – hän ei vetoa tunteisiin, vaan tarjoa ’vain’ maalatun kankaan.” Cézanne ei siis 1800-luvun romantikkojen tavoin pyri herättämään katsojassa voimakkaita tunteita, vaan luo taidetta puhtaasti taiteen vuoksi.


title: Paul Cézanne

text: Vaikka Cézannen aiheet ovat etäällä arkisesta todellisuudesta, tarvitsi hän aina eteensä mallin voidakseen maalata. Esimerkiksi hänen maisemamaalauksensa olivat yksityiskohtia myöten tarkkoja kuvauksia maastosta. Tässä mielessä hän oli realisti. Poikkeuksena on ehkä hänen myöhäinen tuotantonsa, joka kehittyi kohti niin jyrkkää pelkistystä, että huolimaton katsoja saattoi nähdä maalauksessa vain joukon värikkäitä läiskiä.


title: Paul Cézanne

text: Cézannen taituruus ei rajoittunut vain öljyvärimaalauksiin, vaan hänet luetaan myös vesivärimaalarina alan suurimpien mestarien joukkoon. Vesiväritöissään hän usein ennakoi sellaisia tekniikoita, jotka hän myöhemmin ottaa käyttöön öljyväritöissään.


title: Paul Cézanne

text: Eräs Cézannen vahvuus oli hänen tilantajunsa. Hän osasi luoda valöörikontrasteilla maalauksiinsa ”syvyystasoja”, ja korvasi tällä tekniikalla perinteisen perspektiiviin perustuvan tavan luoda kolmiulotteisuuden illuusio. Cézannen taide viitoitti näin tietä moderniin 1900-luvun taiteeseen, sillä hän oli ehkä ensimmäisiä taidemaalareita, jotka luopuivat keskusperspektiivistä. Göran Schildt jopa väittää, että hänen vaikutuksensa 1900-luvun taiteeseen on niin ratkaiseva, että käsitteet moderni ja cézannelainen lähes vastaavat toisiaan. Cézanne saattoi kuvata esineitä yhtä aikaa ylhäältä, sivusta ja edestä, mikä teki hänestä tärkeän oppi-isän kubismille.


title: Agulin kieli

text: Agulin kieli (aguliksi агъул чӀал, "agul č’al") on agulien puhuma dagestanilainen kieli. Sitä puhutaan Venäjällä Dagestanin tasavallan Agulin ja Kurahin piirien kylissä. Osa aguleista on muuttanut vuoristosta tasangolle Derbentin ja Kajakentin piireihin, Dagestanin kaupunkeihin, Bakuun ja Stavropolin aluepiiriiin. Agul on yksi Dagestanin virallisista kirjakielistä.


title: Agulin kieli

text: Vuoden 1989 väestönlaskennan mukaan Neuvostoliitossa oli 19 900 agulia, joista 13 800 Dagestanissa. Vuoden 2002 väestönlaskennan mukaan Venäjällä oli 29 400 agulin puhujaa, joista 25 400 Dagestanissa. Dagestanin aguleista 98,5 % osaa agulia ja 89,5 % venäjää. Osa aguleista puhuu myös lezgiä, azeria ja tabasarania.


title: Agulin kieli

text: Vuoden 2010 väestönlaskennan mukaan Venäjällä on 29 300 agulin puhujaa.


title: Agulin kieli

text: Agul kuuluu dagestanilaisten kielten lezgiläiseen ryhmään, jossa se muodostaa lezgin ja tabasaranin kanssa itälezgiläisen alaryhmän. Kieli jakaantuu varsinaisagulin, Kušanin ja Kerenin päämurteisiin, joiden välillä on foneettisia, sanastollisia ja osittain myös kieliopillisia eroja. Sanastossa on muinaisia iranilaisia lainoja, jotka kertovat agulien eläneen aikaisemmin huomattavasti etelämpänä.


title: Agulin kieli

text: Agulit käyttävät sivistyskielenään venäjää. 1930–1950-luvuilla kouluopetus tapahtui lezgiksi. 1990-luvun alussa luotiin kyrilliseen kirjaimistoon perustuva kirjakieli, jota käytetään opetuskielenä koulujen alaluokilla. Dagestanin muiden kielten tapaan venäjästä poikkeavia äänteitä merkitään erilaisilla kirjainyhdistelmillä sekä merkin Ӏ avulla. Agulin piirin Tpigin kylässä ilmestyy vuonna 1993 perustettu agulin- ja venäjänkielinen sanomalehti "Vesti Agula".


title: Siegfried (ooppera)

text: Siegfried jatkaa Richard Wagnerin "Nibelungin sormus" -tetralogian musiikkidraamaa ja on sen kolmas ilta. Siegfried kantaesitettiin ensimmäisillä Bayreuthin musiikkijuhlilla elokuussa 1876.


title: Siegfried (ooppera)

text: Valkyyriassa Sieglinde pakeni Itämetsään Nothung-miekan kappaleet mukanaan. Hän synnytti Siegfriedin ja kuoli synnytykseen. Kääpiö Mime on kasvattanut Wälsungin jälkeläisen Siegfriedin. Mime juonittelee saadakseen haltuunsa sormuksen ja muut Nibelungin aarteet sekä toivoo onnistuvansa nuoren sankarin avulla. Ylijumala Wotanille taas Siegfried on vapaa sankari, vapaampi kuin Jumala. Wotan toivoisi Siegfriedin palauttavan sormuksen Reinintyttärille vapaaehtoisesti ja niin vapauttavan jumalat kääpiö Alberichin kirouksesta. Fafner jättiläinen on muuttanut itsensä Tarnhelm-kypärän avulla lohikäärmeeksi ja vartioi aarretta. Valkyyri Brünnhilde nukkuu syvässä unessa maagisen tuliympyrän sisällä. Valkyyriassa Nibelungit eivät olleet läsnä, mutta Alberichin kirous aiheutti Siegmundin kuoleman.


title: Siegfried (ooppera)

text: Nimihenkilön rooli on eräs oopperakirjallisuuden vaativimpia, sillä Siegfried on näyttämöllä lähes koko ajan. Viimeiset 45 minuuttia hänen tulee vielä laulaa täysipainoisesti huikea rakkausduetto. Hänen äänityyppinsä onkin aiheellisesti nimetty Heldentenoriksi (sankaritenoriksi).


title: Siegfried (ooppera)

text: Kirjoittaessaan librettoa Richard Wagner oli antanut teoksen nimeksi Nuori Siegfried. Vuonna 1852 hän laajensi librettoaan siten, että Siegfried sopi paremmin kokonaisuuteen. Samalla hän nimesi kaksi viimeistä osaa uudestaan, ja näin syntyi teoksen lopullinen nimi Siegfried. Vuosina 1855–1857 hän sävelsi Siegfriediä ja sai valmiiksi II näytöksen. Työ jatkui vasta 12 vuotta myöhemmin. Wagner kirjoitti kolmannen näytöksen vuonna 1869 asuessaan maanpaossa Tribschenissä Luzernissa. Kesäkuussa 1869 Wagnerin tuleva vaimo Cosima von Bülow synnytti pariskunnan yhteisen pojan. Poika nimettiin Siegfriediksi, ja Richard Wagner piirsi Cosiman päiväkirjaan juuri lopettamansa sävellyksen loppusäkeet "leuchtende Liebe, lachender Tod".


title: Siegfried (ooppera)

text:
Vuonna 1870 Wagner hyödynsi Siegfried-oopperaansa säveltämällä "Siegfried-idyllin" vaimolleen Cosimalle syntymäpäivälahjaksi ("Reinheits-Motiv"). Bayreuthin musiikkijuhlilla vuonna 1876 Siegfriedin esitystä siirrettiin päivällä eteenpäin, koska Wandererin esittäjä Franz Benz sanoi äänensä olevan käheä. Esitys pidettiin keskiviikkona 16. elokuuta 1876.
Aika: Tarunomainen


title: Siegfried (ooppera)

text: Paikka: Luola metsässä / Synkkä metsä / Karu alue vuoren juurella / Brünnhilden kallion huippu


title: Siegfried (ooppera)

text: Kesto: I näytös 80 min, II näytös 80 min, III näytös 80 min. Yht. n. 4 tuntia.


title: Siegfried (ooppera)

text: Siegfriedin alkusoitto ("Vorspiel") kuvaa Mimen juonittelua. Se alkaa "Mietiskelyn motiivilla" ja saavuttaa huippunsa "Sormuksen motiivissa". Sormus on Mimen vuosia kestäneen juonittelun palkkio.


title: Siegfried (ooppera)

text: Alberich kääpiön veli Mime kuvittelee olevansa turvassa ylijumala Wotanilta ja Alberichilta luolassaan. Hän takoo miekkaa. Onnistuessaan liittämään Nothung-miekan palaset yhteen, hän saisi Sormuksen ja muut Nibelungin aarteet. Sitten hän tappaisi Siegfriedin ja hallitsisi Valhallan jumalia. Siegfried saapuu metsästä karhun kanssa ja särkee jälleen kerran Mimen takoman miekan. Mime mairittelee Siegfriediä ja kertoo, kuinka on kasvattanut tämän. Siegfried epäilee, koska hän ei ole Mimen näköinen. Siegfried pakottaa Mimen kertomaan äidistään Sieglindestä ja todisteeksi Mime joutuu näyttämään Nothung-miekan kappaleet. Siegfried kehottaa Mimeä takomaan palat kunnon aseeksi, jonka jälkeen hän vapautuisi Mimestä iäksi.


title: Siegfried (ooppera)

text: Mimen yksinpuhelin keskeyttää Wandereriksi (kulkija) naamioitunut Wotan. Wanderer haastaa Mimen kysymys/vastaus -kisaan, jossa panttina on kummankin pää. Mime kysyy, mitkä rodut asuvat maan uumenissa, maan päällä ja taivaassa. Wanderer vastaa oikein ja musiikkina soi kunkin motiivit. Mime osaa vastata kahteen Wandererin kysymykseen: Mikä rotu on Wotanille rakkain ja millä miekalla lohikäärmeeksi muuntautunut Fafner jättiläinen tulee tappaa. Sen sijaan kolmanteen kysymykseen: Kuka pystyy takomaan Notungin, ei Mime tiedä vastausta. Wanderer vastaa, että vain se, joka ei tunne pelkoa. Hän lähtee ja jättää Mimen pään kohtalon pelottoman sankarin päätettäväksi.


title: Siegfried (ooppera)

text:
Mime pelkää nyt kaikkia. Samassa Siegfried palaa metsästä ja tiukkaa, onko miekka jo taottu?
Mime muistaa Wandererin sanat ja sanoo Siegfriedille, että tämän tulee oppia vielä yksi asia; pelko. Siegfried haluaa oppia pelon ja Mime kuvailee kauhulla lohikäärme Fafneria. Se ei tee mitään vaikutusta nuorukaiseen. Ennen lähtöään oppimaan pelkoa, Siegfried haluaa itselleen Nothung-miekan. Hän takoo Mimen ihmetykseksi Nothungin palaset yhteen ja samanaikaisesti Mime keittää myrkkyä. Siegfried huutaa riemusta, nostaa miekan ja käden heilautuksella halkaisee alasimen kahtia.


title: Siegfried (ooppera)

text: Toinen näytös alkaa synkän uhkaavalla alkusoitolla, jossa Wagner kuvaa hienosti synkkää saksalaista metsää.


title: Siegfried (ooppera)

text: Alberich vahtii Fafnerin luolan "Kadeluolan" edustalla. Wanderer saapuu kertomaan kohta saapuvasta Sormuksesta ja aarteista tietämättömästä sankarista, joka tappaa Fafnerin. Wanderer herättää Fafnerin. Alberich himoitsee sormusta itselleen vallan takia.


title: Siegfried (ooppera)

text: Siegfried ja Mime saapuvat. Mime yrittää opettaa pelkoa. Siegfried on tyytymätön oppituntiin ja ajaa Mimen pois.


title: Siegfried (ooppera)

text: Siegfried makaa lehmuksen alla ja katsoo oksistoon isäänsä miettien. Upea Waldweben (Metsän kuiskina) soi orkesterista. Siegfried yrittää kuvitella äitiään ja haltioituu metsän äänistä (hyönteisten surina, lintujen laulu, oksien värinä). Hän toivoo ymmärtävänsä laulavaa lintua. Siegfried tekee pillin yrittäen kutsua lintuja sekä puhaltaa siihen. Kun vastausta ei tule, hän ottaa torvensa ja puhaltaa siihen. Lohikäärme Fafner tulee luolasta. Alkaa taistelu ja Siegfried upottaa miekan Fafnerin sydämeen. Kuollessaan Fafner varoittaa Mimestä. Siegfriedin sormiin on tullut verta. Näin hän saa kyvyn ymmärtää laulavaa lintua. Lintu kertoo Siegfriedille luolassa olevista Sormuksesta ja Tarnhelm-kypärästä. Siegfried poistuu luolaan.


title: Siegfried (ooppera)

text: Mime tulee ja katselee kuollutta Fafneria. Alberich tulee myös paikalle ja Nibelung-veljekset kinastelevat keskenään.


title: Siegfried (ooppera)

text: Siegfried tulee ulos luolasta pidellen kädessään Sormusta ja Tarnhelm-kypärää. Lintu varoittaa Siegfriediä Mimestä. Sigfried on saanut myös kyvyn kuulla, mitä Mime ajattelee. Nuori Wälsung Siegfried tappaa Mimen, koska hänen tarjoamassaan juomassa on myrkkyä.


title: Siegfried (ooppera)

text: Siegfried lepää taas lehmuksen alla toivoen itselleen ystävää. Lintu kertoo tulen ympäröivällä kivellä nukkuvasta neidosta. Lintu opastaa Siegfriedin vuoren luo.


title: Siegfried (ooppera)

text: Kolmas näytöksen alkusoitto rakentuu motiiveista ”Valkyyrioiden ratsastus”, ”Jumalten tuho”, ”Sopimus”, ”Erda” ja ”Kohtalo”.


title: Siegfried (ooppera)

text: Myrskyisenä yönä Wotan etsii esiäiti Erdaa, joka nouseekin syvyyksistä. Wotan haluaa nyt selvittää maailman kohtalon ja Erda käskee kysymään Nornilta, miten kohtalon pyörän voisi pysäyttää. Wotanille Siegfried on viimeinen toivo ja hän on jo päättänyt Jumalten tuhosta. Maailman herruus siirtyisi Siegfriedille ja Brünnhildelle. Wotan päästää Erdan ja tämä vetäytyy takaisin ikiuneen.


title: Siegfried (ooppera)

text: Siegfried saapuu linnun johdattamana paikalle. Wotan pysäyttää hänet ja kyselee. Kaksi sukupolvea eivät kuitenkaan ymmärrä toisiaan ja syntyneessä taistelussa Siegfried rikkoo yhdellä iskulla Wotanin riimukeihään. Wotan kokoaa keihään palaset ja katoaa Valhallaan. Siegfried seisoo maagisen tulikehän reunalla.


title: Siegfried (ooppera)

text: Siegfried puhaltaa torveen ja kävelee tulimeren läpi. Hän näkee kivellä nukkuvan hahmon ja ratsun. Siegfriedin näkee naisen ensimmäistä kertaa ja kuvittelee omituisen tunteen olevan "pelkoa". Siegfried herättää valkyyri Brünnhilden suudelmalla. Upea rakkausduetto päättyy hurmioituvasti Leuchtende Liebe, Lachender Tod ("säteilevä rakkaus, nauramme kuolemalle").